**Önk/8-4/2020.**

**J e g y z ő k ö n y v**

Készült a Csongrád Városi Önkormányzat Képviselő-testületének **2020. június 24-én** *(szerdán),* **09.00 órai**kezdettel megtartott **4.** (rendes) nyilvános üléséről.

**Az ülés helye:** a Városháza díszterme

**Jelen vannak:** Bedő Tamás polgármester, Cseri Gábor alpolgármester, Gyovai Gáspár alpolgármester, Bartókné Vincze Zsuzsanna, Gyovai Zsolt, Dr. Kádár László Levente, Laczkó Zsolt, Máté Attila, Murányi László, Nagypál Sándor és Dr. Törőcsök Attila képviselők, ***összesen 11-en,***

Dr. Juhász László jegyző, Dr. Barcsi Judit aljegyző, Kruppa István, a gazdálkodási iroda vezetője, Vinczéné Dudás Katalin, a szociális és lakásügyi iroda vezetője, Szepesi Dóra, kulturális referens,

Tóth Irén, a Dr. Szarka Ödön Egyesített Egészségügyi és Szociális Intézmény igazgatója és az Egészségügyi és Szociális Bizottság nem képviselő tagja, Komlósi Mihály, a Városellátó Intézmény vezetője, Dr. Hörömpöliné Víkor Katalin, a Csongrádi Művelődési Központ és Városi Galéria mb. vezetője, Illés Péter, a Csongrádi Információs Központ Csemegi Károly Könyvtár és Tari László Múzeum igazgatója, Kállainé Fodor Marianna, a Piroskavárosi Szociális és Rehabilitációs Foglalkoztató Nonprofit Kft. ügyvezetője, Lantos Sándor, a Csongrádi Közmű Szolgáltató Kft. ügyvezető igazgatója, Donka Ferencé, a Csongrád TV ügyvezetője, Tóthné Fodor Zsuzsanna, az Óvodák Igazgatósága igazgatója, Almási Marianna, az Oktatási, Művelődési, Vallási és Sport Bizottság nem képviselő tagja, Kiss Attila a Batsányi János Gimnázium, Szakgimnázium és Kollégium intézményvezetője

Dr. Szubally Brúnó, a Csongrádi Járási Hivatal vezetője Kajtár István tű. alezredes, a Csongrádi Hivatásos Tűzoltóság parancsnoka, Kun József r. alezredes Városi rendőrkapitány

Krám Istvánt tűzoltó alezredes, a Szentesi Katasztrófavédelemi Kirendeltség vezetője, Palicz András rendőr ezredes, megbízott bűnügyi rendőrkaptány helyettes,

Illés Gergely Tiszai Vízirendészeti rendőrkapitányság rendészeti osztályvezető, Pál Zoltán c. r. főtörzszászlós, a Vízirendészeti Rendőrőrs csongrádi megbízott, Kecskés László Csongrád Város Képzőművészetéért Alapítvány elnöke

Donka Ferencné, a Városi Televízió képviseletében, Majzik Attila, a Délmagyarország c. újság tudósítója.

2

**Napirend előtt:**

1./ Bedő Tamás polgármester: Köszönti a megjelent képviselőket. Megállapítja, hogy az ülés határozatképes, mert a képviselő-testület 11 tagja jelen van, Dr. Somogyi Árpád képviselő bejelentették távolmaradásukat.

**2.** Bedő Tamás polgármester: A mai ülés napirendjét a kiküldött meghívó szerint, azzal a módosítással bocsátja szavazásra, hogy:

**- sürgősségi indítványt** tesza **4.** számú ***„.***„***A Hódmezővásárhelyi Tankerületi Központ tájékoztatása a fenntartásában lévő intézményeiről”*** tárgyú előterjesztés megtárgyalására.

A Képviselő-testület egyhangúlag, vagyis 11 igen szavazattal elfogadja a sürgősségi indítványt.

**- sürgősségi indítványt** tesza **18.** számú ***„A Csongrád város közigazgatási területén autóbusszal végzett, helyi közforgalmú menetrendszerinti személyszállítás közszolgáltatási szerződés keretében történő ellátása tárgyában című pályázat elbírálása”*** tárgyú előterjesztés megtárgyalására.

A Képviselő-testület egyhangúlag, vagyis 11 igen szavazattal elfogadja a sürgősségi indítványt.

Bedő Tamás polgármester a fenti döntésekre figyelemmel, szavazásra bocsátja az ülés napirendjét.

A Képviselő-testület egyhangúlag, 11 igen szavazattal a következő határozatot hozza:

**40/2020. (VI. 24.) önkormányzati**

 **H a t á r o z a t**

Csongrád Városi Önkormányzat Képviselő-testülete a 2020. június 24-ai rendes ülésének napirendjét a következők szerint állapítja meg:

**Előterjesztések:**

**1.** Beszámoló Csongrád város 2019. évi közbiztonságának helyzetéről, a közbiztonság érdekében tett intézkedésekről és az azzal kapcsolatos feladatokról

3

**2.** Tájékoztató a Tiszai Vízirendészeti Rendőrkapitányság, Szegedi Vízirendészeti Rendőrörs 2019. évben végzett tevékenységéről

**3.** A Csongrádi Hivatásos Tűzoltó-parancsnokság 2019. évi beszámoló jelentése

**4.**  A Hódmezővásárhelyi Tankerületi Központ tájékoztatása a fenntartásában lévő intézményeiről

**5.**  Csongrád Városi Önkormányzat 2020-2024. évekre szóló gazdasági programja és fejlesztési terve

**6.** Beszámoló a 2019. évi önkormányzati költségvetés végrehajtásáról

**7.**  2020. évi költségvetés II. negyedéves előirányzat módosítása

1. A Csongrád Televízió Kft. 2019. évi beszámoló jóváhagyása

**9.** A Csongrád Televízió Kft. 2020. évi üzleti tervének jóváhagyása

**10.** A Csoterm Kft. 2019. évi beszámolója

**11.** A Csoterm Kft. 2020. évi üzleti tervének jóváhagyása

**12.** Tájékoztatás a kulturális intézményeket érintő változásról

**13.**  Művelődési Központ intézményvezetői megbízatás meghosszabbítása

**14.** Tájékoztató az alapítványok tevékenységéről

## 15. Civil szervezetek 2020. évi támogatása

**16.**  A Képviselő-testület 2020. II. félévi munkaterve

**17.** Az Alsó- Tisza-menti Önkormányzati Társulás és az általa fenntartott intézmények 2019. évi költségvetésének végrehajtásáról szóló beszámoló véleményezése

**18.** A Csongrád város közigazgatási területén autóbusszal végzett, helyi közforgalmú menetrendszerinti személyszállítás közszolgáltatási szerződés keretében történő ellátása tárgyában című pályázat elbírálása

**Zárt ülés:**

**Z/1.** Piroskavárosi Szociális és Rehabilitációs Foglalkoztató Nonprofit Korlátolt Felelősségű Társaság ügyvezető igazgató megbízása

4

**Z/2**. Javaslat Pedagógiai Díj adományozására

**Z/3.** Javaslat Testnevelési és Sport Díj adományozására

Bedő Tamás: Napirend előtt szót kért Murányi László képviselő „Köszönet” címmel, és Gyovai Zsolt képviselő „Köszönjük!” címmel, illetve Máté Attila képviselő úr jelezte, hogy a konyhakerttel kapcsolatban kíván felszólalni.

Murányi László: Magyarország egy súlyos esemény előtt állt pár hónappal ezelőtt. A koronavírusról van szó. A háború utáni 50-es években a kenyérért is sorba kellett állni. Az emberek fegyelmezetten állták a soraikat. A szó a fegyelmezetten volt. Csongrád lakossága fegyelmezetten betartotta azt, amit a kormány kért. Fanyalgók mindig is voltak és lesznek. Ebben a küzdelemben nagyon sokan részt vettek. Egy boltos, egy szolgáltató, stb. fokozott veszélynek volt kitéve. Ezt össze kellett fogni minden egyes helyen. Így történt ez Csongrádon is. Tóth Irén az egészségügyi intézmény vezetője még a járvány kitörése előtt összehívta a városvezetést, ismertette a helyzetet és a védekezési módokat. Köszönet a munkájáért.

Utána megalakult Csongrádon egy bizottság. Megköszöni a Helyi Operatív törzs munkáját. Tóth Irén egészségügyi szakember, Kajtár István tűzoltó alezredes, Kun József rendőr alezredes, Dr. Somogyi Árpád képviselő, orvos, Dr. Juhász László jegyző és aki az egészet összefogta Bedő Tamás polgármester. A Csongrádi televízióban minden nap, rendszeres tájékoztatás volt a városi helyzettel kapcsolatban. Még egyszer megköszöni mindenki munkáját ebben a nehéz helyzetben.

Gyovai Zsolt: Megköszöni az Operatív Törzs munkáját. Megköszöni azt az odaadó és példaértékű munkát Bedő Tamás polgármester úrnak, amit a város védelme érdekében tett. Az egészségügyben dolgozóknak, a rendvédelmi szerveknél dolgozóknak munkáját köszöni.

Idősotthonok helyzete. Úgy látja, hogy az ország, egy kicsit alul kezeli az idősotthonokat. Véleménye szerint ők is nagyon sokat dolgoztak azon, hogy a városon kívül maradt a vírus. Kiemeli a takarítók az ápolók áldozatos munkáját. Megköszöni a munkájukat. Megköszöni a civil szervezetek munkáját is, akik az idősek ellátásáról gondoskodtak. Egy hatalmas összefogás volt a városban. Köszönet a lakosságnak, hogy ennyire fegyelmezett volt, a kormány által meghatározott módon élték a mindennapjaikat. Ez az időszak mindenkit megviselt lelkileg és anyagilag is. A Fidesz frakció nevében megköszöni mindenki munkáját és jó egészséget kíván.

Máté Attila: A konyhakert program jelentkezési határideje lejárt június 15-én, viszont a koronavírus kapcsán a program is kicsit átírásra került. A tavaly jelentkezett kerttulajdonosok idén automatikusan indulnak a programban és ehhez képest is van 4-5 új jelentkező. Írásban senki nem jelezte, hogy nem kívánna indulni a versenyen, viszont elmondja, hogy a vírus kapcsán egyre többen saját maguk termelik meg a zöldségeket, gyümölcsöket. Többen jelezték, hogy nem csak egy kis kertet ültettek be növényekkel, hanem próbáltak bővíteni is.

5

Akit elért, mindenkinek mondta, hogy ebben az évben is eltekintenek a helyszíni bejárástól, viszont egy tájékoztatót ki fognak küldeni a jelentkezők részére, hogy a kertekről készítsenek fotókat. A beküldött képek alapján lesz az elbírálás.

Megköszöni mindenki munkáját, akik részt vettek a védekezési munkálatokban, valamint azoknak a kerttulajdonosoknak, akik ennek ellenére is úgy gondolták, hogy támogatják ezt a kezdeményezést. Az eredményhirdetés szeptember 20-a körül várható.

Bedő Tamás: Az élet megy tovább, a koronavírus első szakasza mögöttük van. Megköszöni mindenki munkáját, akik ebben az időszakban ilyen keményen helyt álltak. Megköszöni azt is, hogy nem csak fizikálisan bírták ezt az időszakot, hanem mentálisan is. A lakosság fegyelmezettségét is megköszöni, amely lehetővé tette azt, hogy Csongrádon nem kellett bejelenteni koronavírusos beteget. A vírus nem vándorolt ki az országból, mindenki vigyázzon magára és egymásra. Ezért kéri, hogy a védekezési intézkedéseket próbálják meg betartani, hiszen ez a vírus ősszel még visszaköszönhet. Abban biztosak lehetnek, hogy rengeteget tanultak, jelenleg is annyi védekezési eszköze van a városnak, hogy egy újabb járványkitörés esetén a védekezést folytatni tudják.

Tájékoztatja a lakosságot, hogy a Tisza ki fog lépni a medréből, főleg a lezúdult csapadéknak köszönhetően. Ez miatt előállhat az a helyzet, ami tavaly májusban, júniusban volt, tehát a szúnyogok száma a meleg beindulásával nőni fog. Ez évben már légi-kémia szúnyogírtást csak eseti engedéllyel lehet végezni. Reméli, hogy ez a legrosszabb forgatókönyv nem fog bekövetkezni.

* - -

**1. Beszámoló a Csongrád város 2019. közbiztonságának helyzetéről, a közbiztonság érdekében tett intézkedésekről és az azzal kapcsolatos feladatokról**

Bedő Tamás: Köszönti az ülésen Palicz András főkapitány helyettes urat és Kun József alezredes urat. Június 1-el kinevezték Kun József alezredes urat a Csongrádi Rendőrkapitányság vezetőjévé. Gratulál a kinevezéshez.

Kun József alezredes: A 2019-es beszámolót kiegészíti. Elmondja, hogy Csongrád város 2019-ben egy szélsőségektől mentes, kiegyensúlyozott évet zárt a közbiztonság terén. A regisztrált bűncselekmények száma 2019 évben 151 volt a város területén, amely az előző évhez képest 51%-os csökkenést mutatott.

A közterületeken elkövetett bűncselekmények száma ebből 61 volt, amely több, mint 55 %-os csökkenést mutat. Ezek a számok az elmúlt 10 év legjobb statisztikai számadatai. A tavalyi évben rablás, zsarolás, személygépkocsi lopás bűncselekményeket nem regisztráltak. A leggyakoribb bűncselekmény a városban továbbra is a lopás bűncselekmények voltak, ezen belül a lopások száma 86-ról 54-re csökkent. Ez egy 37 %-os csökkenés. A lakás betörések jelentősen 58%-al csökkentek, a betörések száma 53%-al.

6

Csökkentek a testi sértések és a garázdaságok száma is. A rendőri eljárásban regisztrált összes bűncselekmények nyomozás eredményessége több mint 81 % volt. 104 esetben fejeztek be nyomozást, vádemelési javaslattal. Tulajdoni szabálysértések száma 7%-al csökkent, kevesebb volt, mint tavaly előtt. A tulajdoni szabálysértések mutatója 63,6%-volt. Az elzárással sújtható szabálysértések esetek száma az elmúlt évben 9 esetben éltek a gyorsított eljárás, szabálysértési őrizet melletti eljárás lefolytatásával. Az esetek többségében a vezetéstől eltiltott személyekkel kellett így intézkedni. A bűncselekmények és a szabálysértések kedvező alakulásában igen nagy szerepe van a Csongrád városában kiépített és folyamatosan fejlesztés alatt álló térfigyelő kamerarendszernek. Számtalan bűncselekmény vagy közlekedési jogsértés felderítésében nyújtott nekik nagy segítséget. A tavalyi évben kiemelten fontos volt a közterületek rendje, annak biztosítása, a rendelkezésre álló személyi állomány és a technikai eszközök maximális kihasználásával a közterületi jelenlétet egész évben fent tudták tartani. 2019-ben több, mint 30 ezer órát voltak a csongrádi rendőrök közterületen. A csongrádi rendőrök segélyhívás esetén a 112-re érkező hívásoknál, 9 percen belül a helyszínen voltak. Ez megyei szinten is és országos szinten is nagyon jó számadat.

A tavalyi évben nagyobb tömegeket vonzó fesztivál a Körös-toroki Napok és a Borfesztivál volt, ezen rendezvények biztosítását a helyi polgárőr egyesület tagjaival és az önkormányzat által működtetett közterület-felügyelet tagjaival biztosították. Ezen kiemelt rendezvények kapcsán a rendezvények rendjét befolyásoló súlyos cselekmény nem történt. Gyülekezési törvény hatálya alá tartozó rendezvényt nem jelentettek be 2019-ben, de egyéb rendezvényt családi vagy kulturális rendezvényt 64-et jelentettek be. Ezek közül 36 rendezvény biztosításában vettek részt a kollégái.

2019-ben a közterületen 81 elfogást, 121 előállítását és 141 elővezetést hajtottak végre. A csekély súlyú szabálysértések elkövetése szemben 201 figyelmeztetést alkalmaztak. 17.994 főt vontak alkohol szondás ellenőrzés alá és ezek közül 46 eset volt az, amikor ittas volt a gépjárművezető. Összesen a csongrádi rendőrök 2019-ben 11527 intézkedést foganatosítottak, ennyi intézkedésük volt és mindösszesen 1 db rendőri intézkedés elleni panasz volt, ami alaptalan volt a kivizsgálás során.

Csongrád városban a kialakított és rendszeres körzeti megbízotti helyek száma 7 volt, melyek mindegyike feltöltött volt egész évben. Körzeti megbízottak jellemzően közterületi szolgálatot láttak el polgárőrökkel, közterület-felügyelőkkel, a területen lévő rendezvények biztosításában vettek részt illetve csekély súlyú szabálysértés elkövetésével kapcsolatban folytatták le a szabálysértési eljárást.

A járásban működő polgárőr egyesületek 674 tagja 4.094 órában látott el közös szolgálatot a Csongrádi Rendőrkapitányság munkatársaival. Csongrád város területén a személyi sérüléssel járó közúti balesetek száma a 2018 évi 33 balesetről 2019 évben 31-re csökkent, azonban volt egy halálos baleset. Csökkent a súlyos sérüléssel járó balesetek száma 10-ről 8-ra, a könnyű sérüléssel járó balesetek száma 23-ról 22-re csökkent, az ittas állapotban lévő balesetek száma 3-ról 2-re csökkent. A baleseti okok első három helyén az elsőbbségi jog meg nemadása, a gyorshajtás és a szabálytalan előzés volt. A baleseti okok megszüntetése érdekében a tavalyi évben is üzemeltették a sebességmérő készüléket, ami több, mint 1.200 órában üzemelt.

7

A bűnmegelőzés a tavalyi évben is fontos feladat volt számukra. 2019 év elejétől már két kollegája folytatja ezen tevékenységeket, a városban található alap és középfokú oktatási intézményekben. A három középiskolában 62 előadást tartottak, 1458 diák részére összesen. Felkérések, és saját szervezések alapján 13 alkalommal vettek részt bűn és balesetmegelőzési kitelepülésen, önkormányzati és civil rendezvényeken, melyeken összesen 1500 főt szólítottak meg és adtak részükre tanácsot.

Ismerteti a 2020. évi célokat. A közlekedésbiztonsági helyzet további javítását tűzték ki maguk elé, ezen belül is a személyi sérüléssel járó balesetek csökkentését. Közbiztonság terén az elért eredmények megtartása, a folyamatos közterületi jelenlét fenntartását tartják kiemelt feladatnak Csongrád városában. Ennek érdekében továbbra is együtt kívánnak működni az önkormányzattal, civil szervezetekkel. Az elért eredmények kapcsán megköszöni Csongrád Város Önkormányzatának a helyi Polgárőr egyesületeknek nyújtott segítséget valamint a civil szervezeteknek és egyéb egyesületeknek.

Palicz András rendőr ezredes: Elmondja, hogy eddig a Makói rendőrkapitányságot vezette 13 évig. A kapitányság azzal tette a legtöbbet a helyi problémákra, hogy helyi válaszokat tudott adni. Kevés segítséget kellett adni a főkapitányságnak ahhoz, hogy itt rendesen menjen a munka és a közbiztonság olyan kiemelkedő legyen, amit a statisztikai adatok is mutatnak. A statisztikai adatok azt mutatják, amit ők csinálnak, de az itt élők láthatták, hogy jelen voltak a városban. Érzékelhették a lakosok, hogy segítőkészek a rendőrök és mindig csak akkor vannak ott, amikor szükséges. Felesleges zaklatásoktól mindenképpen szerették volna távoltartani az embereket. Egy észrevétlenül, de mégis érezhető közbiztonságot szerettek volna nyújtani az itt lakóknak. Azt tudni kell Csongrád megyéről, hogy Csongrád megye védjegye az országhatár. Ebből egyik kapitányság sem tudja magát kivonni, hiszen ha ott egy nagyobb probléma van, akkor a segítség mindenhonnan kell, hogy érkezzen és ebből Csongrád városa sem maradhat ki.

2019-ben hasonló időszakban 1330 ember jött át migránsként a határon ez ebben az évben az első 5 hónapban 4300 volt, ami 216%-os növekedést jelentett. Átengedték a határon 2019-ben 19 millió embert, valamint 6.600.000 gépkocsit. Az ország két legnagyobb határátkelője itt található. Ezek az adatok megmutatják azt, hogy milyen problémákkal küzd Csongrád megye, más belső városokhoz, megyékhez képest. Ezeket ők ezzel az állománnyal próbálják megoldani. Az elmúlt évben, ez mindenképpen sikeres volt. A közbiztonság nem önállóan csak a rendőrkapitányság dolga fenntartani, az önkormányzatnak, polgárőrségnek és más társadalmi szervezeteknek is szükséges ebben részt venni és mindenkinek a saját feladatait megoldani. Azt kéri az önkormányzattól, polgárőrségtől, hogy továbbra is segítse a rendőrkapitányság munkáját és vegyenek részt továbbra is a szubjektív közbiztonság fenntartásába, hogy ezek az eredmények a jövőben is hasonlóak legyenek.

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, hogy egy nagyon jó beszámolót kapott a Képviselő-testület. A számadatokból kiderül, hogy Csongrád helyzete javul.

8

Történt egy személyi váltás a rendőrkapitányságon és ezzel együtt egy szemléletváltás. Ebbe a megyébe Csongrád mellett, városi szinten Makó a másik város, ahol szegedi „vezetőnevelde” történt. Csongrádon „kapitányokat nevelnek”. Azt viszont sajnálja, hogy egy-egy újságcikknél véletlen se írják oda, hogy Csongrádon született.

Ennek a régiónak valamikori központja Csongrád volt és később Szeged lett. Addig ez a város volt a régió központja. Csongrádról elvitték a járást, bíróságot, ügyészséget. Nagyon sok mindenért Szentesre kellet átjárni a csongrádi lakosoknak.

A bizottság köszönetét fejezi ki kapitány úrnak, az egész rendőri állománynak és a Polgárőr Egyesületnek a munkájukat. A rendezvények elképzelhetetlenek a közös munkájuk nélkül. A bizottság egyhangúlag elfogadásra javasolja a beszámolót.

Megkérdezi, hogy a fizetések hogyan alakulnak a rendőrségen. Meg vannak-e elégedve az emberek a fizetésükkel. A fogdákkal továbbra sincs semmi tervük? A kapitányság arra épült, megfelel a mostani előírásoknak, csak éppen üresek.

Nagyon jó ötletnek tartotta a kerékpáros rendőrök jelenlétét a Körös-torok területén. Jó lenne visszaállítani ezt a rendszert. Bizottsági ülésen elhangzott, hogy a sebességmérő radart több helyre kellene kitenni a városban, nem csak a megszokott helyekre.

A körzetében szolgáló körzeti megbízott munkáját megköszöni.

Nagypál Sándor az egészségügyi és szociális bizottság tagja az elnök távollétében elmondja, hogy a bizottság egyhangúlag elfogadásra javasolja a beszámolót. A bizottság gratulál Kun József kapitány úr kinevezésének.

**Kérdések, vélemények:**

Gyovai Zsolt: Gratulál a rendőrség munkájához. Megkérdezi, hogy a helyszínre történő kivonulási időt hogy szokták mérni.

Kapitány úrral napi kapcsolatban vannak és megköszöni a munkáját. A gyorshajtás elég sűrűn előfordul a városban, főleg nyáron a turista időszakban. Sokan jönnek vidékről is ide, és sok olyan esemény történik a városba, ami nem odaillő. Kapitány úr jelezte, hogy ebben az ügyben megtörténtek a lépések. Megköszi a gyors intézkedést. Fontosnak tartja az újabb mérőhelyek kijelölését vagy sebességkorlátozó táblák kitételét.

Bartókné Vincze Zsuzsanna: A közbiztonsághoz, az állampolgárok szubjektív biztonságérzetéhez maga a közlekedésbiztonság is hozzátartozik. Szóbeli kiegészítés során Kapitány úr egy kicsit kitért erre a témára is. Elmondhatják, hogy péntektől vasárnapig drift pályává változik a város, főleg a szélesebb utcák. Az Arany János utcából érkezett ilyen bejelentés. Ő maga saját tapasztalatait tudja elmondani az Andrássy utcán. Gyakorlatilag ő már nem meri hétvégén a gyermekét kerékpárral elengedni sehova. Egy időben téma volt ez, és kérte, hogy legyen fokozottabb sebességmérés az Andrássy utcán, de ennek a gimnázium előtti tér nem jó hely, hiszen ez már a lassító sáv. A Halpiac utcán sarkánál „csodadolgokat” lehetne mérni, mindkét irányból 80-90-es az átlagsebesség. Nem a tisztes polgárokról van szó, akik betartják a szabályokat, hanem rossz műszaki állapotú, esetenként műszaki engedély nélküli autókkal furikáznak jogosítvány nélküli fiatal emberek. Most két embert a karma utolért a Bökényalji úton, ők előtte a Szőlőhegyi utcán randalíroztak.

9

Arra kéri a rendőrséget, hogy a szélesebb utakra fokozottabb figyelmet fordítsanak. Nem gondolja, hogy a sebességmérés helye mindig a Vasút utca legyen, hiszen kb. 100 csongrádi polgárból 99 már tudja, hogy a rendőrök a Vasút utcán mérnek. Kéri, hogy hétvégenként, akár gyalogos járőrszolgálattal is, a kiemelt szombati túraútvonalakra jobban figyeljenek.

Máté Attila: Bizottsági ülésen Kapitány úrnak már vázolta az ő körzetében lévő dolgokat. Megköszöni ezt a nagyon precíz beszámolót a rendőrség munkájáról. Megköszöni Bartókné Vincze Zsuzsanna képviselő asszony felvetését, közös körzetben laknak. Ezzel a témával kapcsolatban Kapitány úrral már többször egyeztettek és arra jutottak, hogy ellenőrzési pontokat fognak kijelölni ezen a szakaszon. Ezzel próbálják lassítani az ottani forgalmat. Nem feltétlen a büntetés a cél. Egy olyan szakaszról van szó, ahol tényleg nagyon gyorsan mennek az autók. Ez ugyan úgy vonatkozik az Óvárosi részre is. Tegnapi napon beszéltek arról, hogy a belvárosban fognak tartani egy helyszíni bejárást. Többször szokott a rendőrséggel együtt bejáráson részt venni, akár a közútkezelővel is. Maximálisan próbálják megoldani az adott helyzet problémáját. Megköszöni a körzeti megbízott, Túri Csaba munkáját, lakossági visszajelzések alapján is. Bízik abban, amit Murányi László képviselő úr felvetett a kerékpáros szolgálattal kapcsolatban, az teljesítésre fog kerülni.

Egyre több gyalogos járőrt szokott látni az utcán, de a lakosság kérte, hogy még többet próbáljanak az utcán lenni. Megköszöni a rendőrség múlt évi munkáját, az idei évhez jó egészséget, balesetektől teljesen mentes évet kíván. Polgárőrségnek is megköszöni a munkát, hiszen a rendőrséggel közösen látnak el szolgálatot.

Dr. Kádár László Levente: Gratulál az elért eredményekhez, reméli, hogy a jövőben is hasonlóan szép eredményekkel tudnak majd szembesülni. A bökényi környéken is hasonló problémákat tapaszt, mint amelyeket említettek az előtte szóló képviselő társai. Ott is ugyan ezekkel a problémákkal keresik meg a lakosok. Gyorsan mennek az autók főként a Hársfa utca, Muskátli utca környékén, jellemzően a hétvégi időszakban.

A Bökényalji út és a Levendula utca közti részen szántóföldek vannak, főként hétvégente fiatal gyerekek motoroznak, ezzel kapcsolatban több jelzés is érkezett hozzá. Kéri, hogy hétvégente gyakrabban járőrözzenek arra a rendőrök. Támogatja a kerékpáros járőrözés ötletét. Erre is érkezett a lakosság irányából igény, örülnének neki, ha a bökényi körzetben is találkoznának kerékpáros rendőrökkel.

Nagypál Sándor: Kb. 29-30 rendőrségi beszámoló értékelésén vett részt, de még idáig nem találkozott ilyen jó beszámolóval. Ebben benne van Kapitány úr munkája és az állományé is. Azt is tudják, hogy a technikai állomány szaporodott. Ő nem szorgalmazza a kerékpáros rendőröket. Nem lenne célszerű, ha a külterületen kerékpároznának. Ő nap, mint nap találkozik rendőrökkel külterületen.

A külterületen élők most a vadkárra panaszkodnak. Az ottani lakosok nem tudják megtermelni saját maguknak a zöldségeket, mivel a vadállomány tönkreteszi azokat. Jegyző úr figyelmébe ajánlja, hogy a vadásztársaságoknak küldjön ki levelet a vadállománnyal kapcsolatban.

10

Gyovai Gáspár: Egy nagyon jó eredményű beszámoló van előttük. Ugyan ezt elmondhatják az egész megyére is. Ismeri a megyei beszámolót, és ott is azt lehet mondani, hogy a Csongrád Megyei Kapitányság egész területére kedvező statisztikát zártak, a növekvő feladatok ellenére. Bizottsági ülésen megkérdezte, hogy a Csongrádi Rendőrkapitányságot mennyire érinti a határ közelsége és a migráció. Ugyan azt a választ kapta, mit most megerősített Főkapitány-helyettes úr.

Ő a legnagyobb külterülettel rendelkező képviselő. Elmondja, hogy rendőrség vonatkozásában nem érzik azt az ott lakók, hogy távolabb élnének a várostól, mint a városiak. A külterületi rendőri jelenlét maximálisan érezhető.

Ez a jó eredmény talán a prevenciós eladásoknak is köszönhető, ami elindult az iskolákba, időseknél, civil rendezvényeken. Ennek a munkának most érik be a gyümölcse. Ezt a munkát folytatni kell. Megköszöni a kapitányság minden egyes dolgozójának a munkáját.

*További kérdés, vélemény nem hangzott el.*

Palicz András főkapitány helyettes: Fizetés kérdésre elmondja, hogy azzal senki nem elégedett. A rendőrség év végén 500 ezer Ft-ot kapott, ami nagyon jól jött, de gyorsan elfogyott. A kormánynak van terve a tovább lépésre, hiszen a cafatéria rendszer megemelését 200-ról 400 ezer Ft-ra, valamint az illetményalap megemelését újabb 10 %-kal tervezik, és ez most már kormányi szinten van.

Az elmúlt időszak miatt mindenkinek egy kicsit visszafogottnak kell lenni. Az elmúlt hónapokban annyi problémával szembe néztek, sok ember vált munkanélkülivé, olyan emberek vannak, akik sokkal jobban rászorulnak erre a pénzekre. Be kell állni a sorba, ki kell várni a sorukat. Most meg kell találniuk a helyüket a világ nagy körforgásában.

Fogdával kapcsolatban elmondja, hogy Szegeden van egy nagy fogda. A fogdában jelenleg csak az őrizetbe vétel idejére, tehát 3 napra tartózkodnak az elfogott személyek, utána átkerülnek az előzetes házba, ami ugyan csak Szegeden van. Csak akkor szokták megnyitni Csongrádot, ha valami nagyon nagy baj van, de jelenleg is Szegeden 5-en vannak a fogdában. Tehát jelenleg nincs rá szükség, hogy itt bárkit is fogva tartsanak. Ez anyagilag is plusz kiadással járna, az utaztatás, szállítás nagy pénzeket emésztene fel. A csongrádi fogda nem lesz újra megnyitva.

A közlekedéssel kapcsolatban elmondja, hogy a gyorshajtásban, egyáltalán a közlekedésben egy 20 éves lemaradásban vannak, pl. egy németországi közlekedési kultúrával szemben. Egy rohanó ország, Magyarország. Mindenki jön-megy. Előznek, nekimennek a másiknak és nem tudnak nyugodtan kiegyensúlyozottan vezetni. Itt más a többi ország hozzáállása. Ha van egy 30-as tábla, ha 10. a sorba, akkor kivárja a sorát. Itt Magyarországon ez nem így van.

Mindenki tudja, hogy az 1 db trafipaxos kocsi hol szokott állni Csongrádon. A többiek ezt kihasználják, mindenkinél van mobiltelefon, azonnal közlik egymással. Ezt kihasználják a fiatalok, főleg azok, akinek nagyobb teljesítményű autója van.

A gyalogos járőr szolgálattal kétes érzései vannak. Makón is mindig a gyalogos járőröket követelte a lakosság. Ő szerette azt, hogy a belvárosban voltak járőrök. Ő azért autópárti, mivel egymásnak segíteniük kell.

11

Ha valaki eltávolodik az autójától és van egy olyan eset máshol, ahova egy másik kollegának segíteni kell, akkor gyalogosan elég nehezen érne oda. Mindig azt szokta mondani, hogy álljanak le a belvárosba kocsival és annak 2-300 méteres körzetében gyalogosan járjanak.

A külterületek biztonsága ugyan olyan fontos számukra, mint akik itt élnek a belterületen. Ha ott megjelenik egy rendőrautó, megjelennek a polgárőrök, akkor fent tudják tartani azt a rendet, biztonságot, amit eddig is sikerült.

Kun József: Megköszöni az eddig elhangzottakat. Az elhangzott problémákra már születtek vezetői döntések, ennek eredményéről tájékoztatást ad. Az Óváros részben már múlt héten is volt intézkedés két olyan fiatallal szemben, akik nem rendelkeztek vezetői engedéllyel és ennek ellenére vettek részt a közúti forgalomban.

Vasút utca. Mindenki tudja, hogy rendszeresen mérnek a Démász előtt. A múlt hét pénteken egy 101 km/h –val közlekedő gépkocsit mértek be. A Vasút utca is adja nekik a munkát.

Murányi László: Ha már nincs fogda, de az épület egy része véleménye szerint nincs kihasználva. Két évvel ezelőtt volt egy ötlete, hogy rendőr családoknak nyaranta biztosítsanak szállást ezen a helyen. Akár egy pesti vagy miskolci rendőr család szívesen jönne a Tisza partjára horgászni, pihenni. Ezt jó lenne értelmesen kihasználni.

Palicz András: Van itt Csongrádon vendégszoba. Az állam nagyon sok pénzt költött a rendőrkapitányságok felújítására. A csongrádi rendőrkapitányság még a jobb állapotban lévő kapitányságok közé tartozik. Fontosabb a felújításokat megcsinálni megyei, országos szinten, mint átalakítani ezeket a meglévőket.

Bedő Tamás: Megköszöni Csongrád-Csanád Megye Rendőr főkapitányságának a kiemelt rendezvényeken nyújtott, más kapitányságok állományaiból biztosított segítséget. Az együttműködés eddig is kiváló volt, további jó egészséget kíván az állománynak.

Szavazásra bocsátja a beszámoló elfogadását.

A Képviselő-testület egyhangúlag, vagyis 11 igen szavazat mellett a következő határozatot hozza:

**41/2020. (VI.24.) önkormányzati**

Önk/56-2/2020

H a t á r o z a t

Csongrád Város Önkormányzatának Képviselő-testülete megtárgyalta és elfogadja a Csongrád város közrendjének és közbiztonságának 2019. évi helyzetéről készült beszámolót.

12

A Képviselő-testület köszönetét és elismerését fejezi ki a Csongrád Városi Rendőrkapitányság vezetőinek, dolgozóinak a 2019. évben végzett eredményes és áldozatos munkájáért.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. a Képviselő-testület tagjai,

2. Dr. Juhász László jegyző és általa:

3. Csongrád Városi Rendőrkapitányság

4. Csongrád Megyei Rendőr-főkapitányság

* - -

**2. Tájékoztató a Tiszai Vízirendészeti Rendőrkapitányság, szegedi Vízirendészeti Rendőrörs 2019. évben végzett tevékenységéért.**

Illés Gergely, rendészeti osztályvezető: Busi László r. ezredes, kapitányságvezető sajnos egyéb szolgálati elfoglaltsága miatt nem tudott eljönni az ülésre.

A csongrádi megbízott Pál Zoltán r. főtörzszászlós, 2017 óta lát el Jásznagykun Szolnok megyei vízirendészeti rendőrkapitányság állományában szolgálatot. 2017-et megelőző években oszlopos tagja volt a csongrádi rendőrkapitányságnak. Jelenleg is kiváló kapcsolatot tart fent és ápol a Csongrád megyei állománnyal. Minden információt első kézből megkap a kollégáktól.

A vízirendészet ugyan azt a munkát látja el, mint a helyi rendőrkapitányság csak a vizek, vízpartok tekintetében. Első sorban az alaptevékenységüket, a legfontosabb hajózási létesítmények segítő jellegű ellenőrzésére, fektettek hangsúly a tavalyi évben. Ez a komp, a hajóhíd illetve a két darab kikötő. Természetesen a strand segítő jellegű ellenőrzését is ellátták több alkalommal a tavalyi ében. A legfontosabb számukra, hogy az állampolgárok biztonságban legyenek a vízparton és a vizek területén és az ellenőrzéseket is efelé orientálják. A turisztikai idényben a tavalyi évben is fokozott figyelmet fektettek, valamint az eszközeiket koncentrálták a hétvégi szolgálatok ellátására, amikor az állampolgárok szeretnek a vízparton tartózkodni és a szabad idejüket nyugodt körülmények között eltölteni. Továbbra is feladatuk a vízbefulladás 0-án tartása a térségben, illetve az is, hogy hajózási balesetek ne következzenek be. Ezt nem csak ellenőrzésekkel próbálják betartatni, hanem balesetmegelőzési oktatásokkal is. Ezt, elsősorban akik vízitúrákon, vagy táborozásokban vesznek részt, a körzeti megbízott úr illetve két kollegája oktatást tart részükre és felhívják a figyelmet a víz veszélyeire.

A csongrádi szolgálati hely egy vízparti objektumban helyezkedik el. Ez az épület felújításra szorul már évek óta, de alkalmas arra, hogy megfelelő körülmények között lássák el a kollegák a feladataikat. Három fővel látják el a feladatokat, két körzeti megbízott kezdi el napi szinten a szolgálatát illetve egy hajóvezető.

13

Szolgálati kerékpárokkal, szolgálati gépjárművel illetve, szolgálati hajóval vannak felszerelve, úgyhogy kijelentheti, hogy a jelenlegi feladatok ellátására megfelelő technikával és állománnyal vannak ellátva. Azt, hogy mit hoz a 2020-as év, azt előre megmondani nem lehet, főleg a vízirendészet feladatai terén. Most a pandémia nyomta rá bélyegét a turisztikai idényre, egy lehetséges nagyobb árvíz is fenyegeti a térséget illetve a Tisza teljes folyószakaszát. Arról biztosítja az állampolgárokat, hogy a körülmények változnak, de ők folyamatosan vízen vannak és mindent megtesznek az állampolgárok nyugalma érdekében.

**Bizottsági vélemények:**

Murányi László képviselő a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag elfogadásra javasolja a beszámolót. Bízik abban, hogy valamikor a jövőben majd nagyobb létszámmal fognak itt Csongrádon dolgozni a vízirendőrök. Kéri, hogy a Körös folyó felügyeletét az itteni állomány lássa el, természetesen nagyobb létszámmal. Megköszöni Pál Zoltán munkáját, különösen az Ellés Parti zarándoklaton nyújtott segítségét. Mindenkivel nagyon jó a kapcsolat és aktívak a Körös-torok területén is. Megköszöni a csongrádi állomány munkáját. Kéri, hogy nézzék meg azt a lehetőséget, hogy itt Csongrádon őrs alakuljon ki. Adva van az épület, a feladat és az állomány is. Tudomása szerint a Körös folyó ezen részét vízirendőrség nem ügyeli fel. Úgy tudja, hogy az ott lévő városok rendőri szervei néznek rá a folyóra, de igazán olyan feladatok, amelyet Pál Zoltánék látnak el Csongrádon, ott nem lát el senki.

Nagypál Sándor az egészségügyi és szociális bizottság tagja, az elnök távollétében elmondja, hogy a bizottság egyhangúlag elfogadásra javasolja a beszámolót.

*Kérdés vélemény nemhangzott el.*

Bedő Tamás: Napi kapcsolatuk van a vízirendészettel. Pl. az internetszolgáltatást a város finanszírozza részükre, illetve a hullámzást tiltó táblát megpróbálja megrendelni a város. Szakmai segítséget Pál Zoltántól kaptak. A horgászoknak és a hajósoknak van sok kapcsolata a vízirendőrséggel. A horgászfórumokon is megjelennek a csongrádi vízirendőrök és kifejezetten jó az együttműködés velük. Megköszöni a vízirendőrség munkáját.

Vízemelkedéssel kapcsolatban elmondja, hogy június végén nehezen tudja használni az árvíz szót, de bízik abban, hogy a medrében marad a Tisza. A mostani előrejelzések alapján úgy gondolja, hogy lesz ott feladat, főleg azért, mivel magas lesz a vízállás. Bízik abban, hogy ez nem így lesz, de egyenlőre a számok nem ezt mutatják. Reméli, hogy a kiöntést elkerülhetik. Megköszöni a munkájukat.

Illés Gergely, rendészeti osztályvezető: Murányi László képviselő úrnak elmondja, hogy a Körös, vízirendészeti felügyelettel nem rendelkezik jelenleg. Ebben képviselő úrnak igaza van.

14

Rendelettel van szabályozva a rendőrkapitányságok illetékességi területe és a Tiszai Vízirendészeti Rendőrkapitánysághoz csak a Tisza folyó vonatkozik az illetékességi területére. A mellékfolyók nem, azokat a helyi rendőrkapitányságok látják el. Mindenkinek tudomása van arról, hogy nekik megfelelő technikával nem rendelkeznek a vízirendészeti feladatok ellátására. Abban is igazat ad, hogy a Körös folyó alapot adna arra, hogy ott vízirendészeti feladatok ellátása működjön, illetve néha vízirendőr megjelenjen azon a területen. Van egy projekt jelenleg folyamatban, ami a Tiszai Vízirendészeti Rendőrkapitányságnak az illetékességi területét kibővíti a Bodrog folyó 50 km-es folyamkilóméterével, ez a nyaralóhajózás projekt keretén belül valósul meg. A Tokaji Vízirendészeti Rendőrörs kapitányával kidolgozták, és már engedélyezésre várnak, hogy a tokaji vízirendészeti rendőrőrs állományát megduplázzák, illetve magasabb szintre emeljék, plusz körzeti megbízotti székhelyeket létrehozva ezzel. Rávilágít arra, hogy ez nem egy lehetetlen küldetés, hogy egy másik folyót az illetékességi területükhöz csatoljanak, viszont az állománybővítésnek az alapfeltétele az, hogy plusz feladatot kapjanak, plusz feladatot vállaljanak illetve feladatokat csoportosítsanak át a rendőrségen belül. Most ez a feladatátcsoportosítás úgy történik meg a Bodrog esetében, hogy ami a szárazföldi kapitányságoknak feladata lenne, azt mind megkapják teljes mértékben, de onnantól kezdve ők a felelősök a vízi közlekedésért illetve a közrendért és közbiztonságért. Kapitányúrral már kidolgozták, írásos anyaguk van arról, hogy a Szegedi Vízirendészeti Rendőrörsöt hogyan fejlesztik fel, vagy esetleg a csongrádi szolgálati helyet hogyan választják le róla. Ennek alapfeltétele, hogy plusz feladatot kapjanak. Valamiért a 90-es években így állították be az állományi létszámot, hogy ehhez a feladatrendszerhez ezt a három főt kapják meg. Ha majd a nyaralóhajózás esetleg a Köröst is érinteni fogja, akkor lesz rá esély az állomány bővítésére.

Bedő Tamás: A Körös vízitursztika fejlesztése folyamatosan napirenden van, hiszen az önkormányzat is megtette a fejlesztési javaslatait Révész Máriusz kormánybiztos által felügyelt aktív turisztikai fejlesztések kapcsán, a bejárható Körösök című projekthez. Ugyan ez vonatkozik az alsó Tiszára is. A közép Tisza vidékén is a nyaralóhajós történet kidolgozás alatt van. Előbb vagy utóbb eljön az a pillanat, amit elmondott osztályvezető úr is, hogy több feladatot kapnak és erre több állományban lévő ember is kell. Minden évben megírják ezt a javaslatot kapitány úrnak, aki minden évben támogatja az ötletet, de nem ő dönt erről.

Megköszöni az állomány munkáját. Szavazásra bocsátja a beterjesztett határozati javaslat elfogadását.

A Képviselő-testület egyhangúlag, vagyis 11 igen szavazat mellett a következő határozatot hozza:

15

**42/2020. (VI.24.) önkormányzati**

Önk/57-2/2020.

H a t á r o z a t

Csongrád Városi Önkormányzat Képviselő-testülete megtárgyalta a Tiszai Vízirendészeti Rendőrkapitányság, Szegedi Vízirendészeti Rendőrörs 2019-ben végzett tevékenységéről szóló tájékoztatót és az abban foglaltakat tudomásul veszi.

A Képviselő-testület köszönetét és elismerését fejezi ki a Tiszai Vízirendészeti Rendőrkapitányság és a Szegedi Vízirendészeti Rendőrőrs valamennyi munkatársának a 2019. évben végzett eredményes és áldozatos munkájáért.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. a Képviselő-testület tagjai,

2. Dr. Juhász László jegyző és általa:

3. Tiszai Vízirendészeti Rendőrkapitányság Szolnok

4. Tiszai Vízirendészeti Rendőrkapitányság Vízirendészeti Rendőrörs Szeged

* - -

**3. A Csongrádi Hivatásos Tűzoltó-parancsnokság 2019. évi beszámoló jelentése**

Kajtár István: A Csongrádi Hivatásos Tűzoltó-parancsnokság 2019 évi beszámolóját elkészítette. Szakbizottság megtárgyalta a beszámolót. 2019-es évük egy átlagos év volt, a tervezésre és a nyugodt építkezésre tudtak koncentrálni, nem vették őket igénybe az évi 150-es tűz és műszaki mentésszám, ez egy sok éves átlagnak tekinthető. Olyan rendkívüli esemény sem volt, ami kiemelkedő lenne. Kettő olyan viharos nap volt, ami az átlagosnál nagyobb igénybevételt jelentett. Az egyik a június 19-ei viharkár, ami Szentest érintette és a csongrádi tűzoltók segítséget nyújtottak Szentes városnak a viharkár felszámolásában. Illetve a megyét elért szeptember 9-ei viharkár, több napig a csongrádi tűzoltók Szeged városban dolgoztak és a szegedi kárfelszámolást, - ami egy hétig tartott, - segítették. Szerencsére közvetlenül a járást, vagy Csongrád térségét a vihar elkerülte.

A 2019-es évben 2 fő elhalálozott tűzesetben. Mindkettő olyan tűzeset volt, hogy a legjobb szándékuk ellenében sem tudták megmenteni ezt a két állampolgárt, gyakorlatilag erre már nem volt lehetőség.

A vezetői beosztásában ez az első teljes év volt, és arra volt lehetősége, hogy egy elhelyezési körülményeket tekintve viszonylagosan a Csongrád megyei tűzoltó parancsnokságok és egyéb létesítmények közül, talán egy kicsit le vannak maradva.

16

A megyei igazgatóság segítségével gyakorlatilag a 2019-es évben készítettek egy pályázatot és olyan lehetősége volt, hogy a rövid, közép és hosszútávú fejlesztési lehetőségeket tudott megfogalmazni – kirendeltségvezető úr támogatására volt – benyújtottak egy pályázatot, amely a tűzoltóság fűtés korszerűsítését jelentette. Örömmel mondja, hogy 2020. májusában hozzá tudtak fogni ehhez a beruházáshoz és ez már most egy 50 %-os készültségben van. Jelen pillanatban is folyik ez a munka. Megköszöni Gyovai Zsolt képviselő úrnak, hogy megnézte ezt a munkálatot. Rövidesen kb. 1,5 hónap múlva be is fejezik a munkálatot. Azért fontos számukra ez a beruházás, mivel további olyan jellegű munkálatoknak az alapját teremti meg, amely az elhelyezési körülményeiket javítani tudják.

Bizottsági ülésen megkérdezték, hogy a tűzoltói létszám hogyan alakul. Bízik abban, hogy amennyiben az elhelyezési körülményeiket javítani tudják, ezáltal helyi szinten vonzóbbá is tudják tenni a tűzoltói pályát, hiszen olyan körülményeket tudnak teremteni, ami megelégedésre tud szolgálni a tűzoltó kollégáknak. Eszközök, felszerelések vonatkozásában ott vannak az átlagban. Európai szintű eszközparkjuk van, ezen a terén egyáltalán nem vannak lemaradva. Talán az elhelyezési körülményekben voltak feladataik.

Megköszöni a képviselői visszajelzést, illetve nagyon sok helyről érkezett pozitív vélemények azzal kapcsolatban, hogy észrevették az állampolgárok és a képviselők is, hogy nem csak a belső térre igyekeznek igényesek lenni, hanem a külső környezetre is. A Fő utcán igyekeztek megszépíteni a laktanya környékét és ezzel nem szeretnének megállni. A Sport utca felőli részt is tervbe vették, hogy megszépítik és igyekeznek hozzájárulni a városképhez.

Megköszöni az együttműködő partnerek segítségét, hiszen a tűzoltóság is egy olyan rendvédelmi szerv, akinek a munkáját meghatározza az együttműködő partner segítsége, így megköszöni az önkormányzat segítségét, az önkormányzat által működtetett intézmények közül a Városellátó Intézmény segítségét. Főkertész asszonnyal sokat dolgoztak együtt. Ahhoz, hogy fel tudjanak készülni a közlekedési balesetekre, kapni szoktak egy vállalkozói segítséget. Tehát gépjármű roncsokat kapnak ahhoz, hogy felkészültek tudjanak lenni. Nem akar nevet mondani, de a Félegyházi úton lévő autóbontó vállalkozó segíti a tűzoltóság munkáját, ezúton is köszönetüket fejezi ki részére. Polgármester úrnak és Jegyző úrnak külön megköszöni, hogy egy tűzoltó kollegájának segítettek a lakhatás megoldásában.

**Bizottsági vélemények:**

Murányi László a pénzügyi és városgazdasági bizottság elnöke elmondja, hogy egy nagyon jó beszámolót tárgyalt meg a bizottság. Kajtár István parancsnok most először egy teljes évet mutatott be írásban. Egy nagyon jó, családias társaság áll mögötte. Parancsnok urat bármikor fel lehet hívni telefonon mindig segítőkész. A bizottság egyhangúlag elfogadásra javasolja a beszámolót.

17

**Kérdések, vélemények:**

Gyovai Zsolt: Megköszöni Kajtár István parancsnok úr meghívását. Megtekintette azt a munkát, amit a kollegái végeznek. Ez mindenképpen példaértékű. Most a fűtéskorszerűsítés, konyhaátalakítás volt folyamatban és Parancsnok úr említette, hogy milyen tervei vannak még a jövőben. Így sokkal komfortosabb lesz a laktanya belső hangulata, ami nem mindegy egy-egy bevetés után, amikor a kollegák visszaérnek fáradtan és milyen körülmények között töltik el idejüket. A laktanya előtti rész, egy fénypontja lett a városnak. A Sport utca felőli kerítés melletti lejárónál szeretne a tűzoltóság munkálatokat végezni, ehhez viszont kérik Polgármester úr illetve a Városellátó Intézmény segítségét is, mivel ezt csak összefogással lehet működtetni. Évforduló is közeledik, tehát több olyan dolog van, amit Polgármester úrral leülve át kell beszélni.

Nagypál Sándor: Nem először köszöni meg a „jó szomszédsági viszonyt” a tűzoltósággal. Látta, hogy a közterületen milyen munkálatokat végeztek, nem csak úgy kizöldült az a fű egyik percről a másikra. Előtte egész komoly lapátos munkákat végeztek. Gratulál parancsnok úrnak az elvégzet munkáért. Megköszöni parancsnok úrnak azt is, hogy megengedte, hogy a polgárőrség gépkocsikulcsát ott tárolhatják az ügyeleten.

*További kérdés, vélemény nem hangzott el.*

Bedő Tamás: Példás az a munka, ami a Csongrádi Parancsnokságon folyik. Tudja, hogy nagyon sok jó szakember dolgozik a tűzoltóság berkein belül, de olyan érzése van, hogy felvettek egy kertészt is. Köszönetét fejezi ki a Tűzoltó parancsnokság állományának az elvégzett munkáért, akár műszaki mentés, akár tűzoltásról legyen szó. Megköszöni a munkát, további sok sikert kíván az állománynak.

Krám István: Elmondhatja, hogy ez a jellegű munka, amelyet parancsnok úr megkezdett, 2020 évben is folytatódik. Nem állnak meg, tervek, célok megvannak, parancsnok úr is említette, hogy nem csak rövid távú, hanem hosszabb távú elképzelések is megvannak. Ezért a Szentesi Kirendeltség irányítása alá tartozó három hivatásos tűzoltóparancsnokságon személy szerint oda szokott figyelni, hogy az arányosság elvét kövesse, ahogyan odafigyelnek Csongrádra is és ennek most kézzel fogható eredménye is van. Amellett, hogy a szentesi laktanya és most már a hódmezővásárhelyi laktanya tetőszerkezete megújításra került, így látszik, hogy a csongrádi laktanyában is elindultak a beruházások. Nyertes pályázataik vannak, tábornok úr is és megyei igazgató úr is támogatja ezeket az elképzeléseket. Ha így tudják majd folytani ezt a munkát, ami pl. a csongrádi tűzoltóparancsnokságon van, akkor azaz ünnepség, amelyet Gyovai Zsolt képviselő úr is említett, a 30 éves ünnepség, az megfelelő körülmények között lesz megtartva. Büszke arra, hogy a csongrádi tűzoltóparancsnokság ilyen eredményeket ért el. Elmondhatja, hogy most egy kisebb létszámhiánnyal küszködnek, de a szentesi és hódmezővásárhelyi hivatásos tűzoltósparancsnokságok közötti átrendelések ezt a hiányosságot megszüntetik.

18

Most is vannak iskolában tűzoltók és újra két főt terveznek még beiskolázni. Ezek az iskolák, amelyeket elvégeznek a beosztott tűzoltók, majd pótolni fogják a jelenlegi létszámhiányokat. A tervek megvannak és országos szinten is meg van hozzá a támogatás. Megköszöni a Képviselő-testületnek és Polgármester úrnak is a támogatást.

Bedő Tamás: Megköszöni a Szentesi kirendeltségnek azt a munkát, amelyet a hatósági munkában segít a városnak, akár az előzetes vélemények, akár különböző beruházásoknál hatósági kérdésekben.

Szavazásra bocsátja a beterjesztett határozati javaslat elfogadását.

A Képviselő-testület egyhangúlag, vagyis 11 igen szavazat mellett a következő határozatot hozza:

**43/2020. (VI.24.) önkormányzati**

Önk/43-2/2020.

H a t á r o z a t

Csongrád Városi Önkormányzat Képviselő-testülete megtárgyalta és elfogadja a „Beszámoló a Csongrádi Hivatásos Tűzoltó-parancsnokság 2019. évi munkájáról” szóló előterjesztést, egyben köszönetét fejezi ki a Tűzoltóság teljes állományának a 2019. évi teljesítményéért.

Erről jegyzőkönyvi kivonaton értesítést kap:

1. Képviselő-testület tagjai

2. Dr. Juhász László jegyző

3. Csongrádi Hivatásos Tűzoltó-parancsnokság

* - -

**4. A Hódmezővásárhelyi Tankerületi Központ tájékoztatása a fenntartásában lévő intézményeiről**

Bedő Tamás: Balázs József igazgató úr a Hódmezővásárhelyi Tankerületi Központ vezetője, június 15-el felajánlotta lemondását és információik szerint a Minisztérium el is fogadta azt. A hétfői bizottsági ülésen helyettese illetve a gazdaságvezető úr részt vett, de a mai testületi ülésen egyéb irányú tárgyalásaik miatt nem tudnak részt venni. Most az intézmények vezetői jelen vannak az ülésen, a Csongrád és Térsége Általános Iskolák vezetője, Gyöngyi Alexandra igazgatónő, és a Batsányi János Gimnázium vezetője, Kiss Attila igazgató úr.

19

**Bizottsági vélemények:**

Bartókné Vincze Zsuzsanna az oktatási, művelődési, vallási és sport bizottság elnöke elmondja, hogy a bizottsági ülésen részt vett a szakmai vezető Báthoriné Dr. Licska Anikó illetve a gazdaságvezető úr. Most szünetben megtudta, hogy június 22-vel Báthoriné Dr. Licska Anikó megbízott vezetője lett a Tankerületnek.

Az igazgatók részt vettek szintén a bizottsági ülésen, külön beszámolót kaptak a gimnáziumtól és külön beszámolót az általános iskoláktól, kiegészítve a Tankerület összesített beszámolóját. Mindkét igazgató pozitívan nyilatkozott a Tankerülettel való együttműködésről. Alapvetően az iskolák, tagintézmények kérése meghallgatásra lelenek és a táblázatokból is kiderül, hogy amennyire a tankerületnek lehetősége van rá, a beruházások illetve felújítások formájában is igyekszik az intézményeknek „jó gazdája” lenni. Az idei tanév, különösen a második fele, nagy kihívás elé állított mindenkit. A digitális oktatás fogalma a köztudatba került, amit azóta elég sokfelé hallottak és mindenki másképpen élte meg. Különösen központi segítség nélkül, minden intézmény, sőt minden pedagógus és minden gyermek is igyekezett maga boldogulni az adott keretek között. Ez hol jobban sikerült, hol kevésbé. Sajnálatos módon az infrastruktúra, az internet hálózat is eléggé levizsgázott a szolgáltatók szintjén ez ügyben. Nem igazán bírta a rendszer a digitális oktatással járó kihívásokat. Igazgató asszony beszámolójából kiemeli, hogy az alsó tagozatos IT kompetenciái azért nem ütik meg feltétlenül azt a szintet, ami a digitális oktatáshoz, illetve a tananyagok beküldéséhez, vagy akár egy word dokumentum összeállításához PPT készítéséhez megfelelő lenne. Itt van egy pici rés a pajzson, ami fejleszthető lenne és a jövő kihívásaihoz is fel lehetne készíteni a gyerekeket, hiszen sose tudhatjuk, hogy mikor fog legközelebb bekövetkezni ez a helyzet. Tudja, hogy a tantervekben az óraszámok sakkozásába nem feltétlenül fér ez bele és ennek nem helyi kezdeményezésnek kellene lenni. Érdemes lenne megvizsgálni, hogy egy alsós technika óra keretében esetleg ilyen jellegű foglalkozást is lehetne tanítani a gyerekeknek.

Egy nagyobb fejlesztés, felújítás történt bokroson az általános iskolában a szennyvízelvezetés kapcsán illetve a csanyteleki Szent László Általános Iskola kapott egy elég jelentős összeget. A többi beruházás, a szükséges karbantartásokat takarta. Az igazgatók véleménye szerint, amit problémaként jeleztek a Tankerület felé, arra igyekeztek forrást találni.

Gimnáziumi beiratkozásokkal kapcsolatban, a beszámoló elég szűkszavúan fogalmaz. Gimnáziumban a beiratkozások után kialakult elég nagymértékű botrány, amelynek végállomásaként gyakorlatilag a tankerülti vezető úr is úgy értékelte, hogy be kell nyújtani a lemondását. Kiss Attila igazgató úr vélemény szerint csak a negatív hír a hír, ők igyekezték kihangsúlyozni, hogy jó a kapcsolatuk a Tankerülettel. A szakmai vezető asszony, alapvetően egy félreértésként, egy rossz kommunikációként interpretálta a történteket. Elmondja a személyes véleményét, amely sok szülőnek a véleménye.

Nagyon sajnálja azt, hogy a humán osztály, pont a 100 éves centenáriumát ünneplő gimnáziumba esett a számszaki meggondolások áldozatává. Nagyon sajnálatosnak tartja azt is, hogy pont akkor, amikor a város díszpolgára jóvoltából, pontosan egy magyar szaktanterem került kialakításra. Ezt annyiban foglalta össze a tankerült képviselője, hogy ebből mindenkinek tanulnia kell.

20

Azt gondolja, hogy legfőképpen a következő vezetőnek kell ebből az esetből tanulnia. Le kell vonni azokat a konzekvenciákat, hogy nem feltétlen kell mindent feláldozni a közgazdasági számok oltárán. A gimnáziumban ki kell aknázni azokat az erősségeket, amelyek most pl. a pályázati tevékenységükben is megnyilvánulnak, hogy nagyon nyitottak az Erasmuson keresztül a külkapcsolatok felé. Akár az idegen nyelvoktatással egy plusz tagozatot lehetne indítani. Felvetődött bizottsági ülésen, hogy esetleg pontosan az információs technológia lehet a kitörési pont, de mint igazgató úr válaszából kiderült, ők ezzel nem jártak sikerrel, nem jelentkezett rá annyi gyermek, mint amire ők számítottak.

A bizottság 3 igen szavazat és 1 tartózkodás mellett elfogadásra javasolja a beszámolót.

Murányi László a városgazdasági, ügyrendi és összeférhetetlenségi bizottság elnöke elmondja, hogy nem örült annak, amikor elvitték a városból az iskolák vezetését. Azt sem érti meg, hogy egy Pest megyei iskolás gyermekre eső állami normatíva miért magasabb, mint egy csongrádira vagy szegvárira. Bizottsági ülésen megkérdezte, hogy az egy főre eső összeget mutassák be. Vajon a tankerületen belül pl. Csongrádon vagy Vásárhelyen az egy gyermekre eső összeg azonos-e? Ebből a beszámolóból pontosan forintosan nem derül ki. Vannak olyan részek az anyagban, ahol jelzést tesz egy-egy beruházásról, de nem tudják, hogy a másik helyen mennyiből gazdálkodnak. Kéri, hogy ennek a napirendi pontnak a jegyzőkönyve hiánytalanul kerüljön megküldésre a Tankerülethez. Nem bántva, csak elvárásként kéri ezeket a dolgokat. Tartsák meg azt a szokást, hogy a kinevezésekkor kérjék ki a Képviselő-testület véleményét. Ennyire tiszteljék meg a várost. Történt már olyan kinevezés, amikor nem kérték ki a Képviselő-testület véleményét.

Vannak egyetemi diplomával végzett emberek, ez lehet akár mérnök, akár orvos, de azon imádkoznak, hogy csak ember közelébe ne kerüljenek. Ezzel azt akarja mondani, hogy ha van egy 3-as végzettségű, de nagylelkű ember, akkor alkalmazni kellene. Ezek szemléleti dolgok.

Egy dologra nem kapott választ bizottsági ülésen. Hogy lehet az, hogy a szegedi szakképzési központ az újságokban hirdeti a szakképzéseit, ellenben a csongrádi szakképzés nincs meghirdetve. Ez hónapok óta így van. Megköszöni a város alkalmazásában lévő óvónők, bölcsődések munkáját, amit végeztek a vírus időszak alatt, ugyan úgy, mint a tanítók.

Végre vegyék komolyan, amit mond már évek óta. Csongrádon van egy 118 személyt befogadó fogyatékos otthon. Ennek az otthonnak 2/3-ad része képezhető, a vonatkozó jogszabályok szerint. Csongrádon van egy Kozmutcza Flóra kisegítő iskola, tantestülete. Ez lehetne kétszer akkora tantestület is, hiszen adottak az emberek, akiket képezni kellene, akár itt Csongrádon. Két évvel ezelőtt erről már beszélt Balázs Józseffel és Bedő Tamással, akik örültek az ötletnek. Vizsgálják meg ezt a kérdést.

A bizottság egyhangúlag elfogadásra javasolja beszámolót.

**Kérdések, vélemények:**

Laczkó Zsolt: A Tankerület írja a beszámolóban, hogy köszönetet mond Bedő Tamás polgármester úrnak a partneri együttműködésért.

21

Gondolja, hogy ez fordítva is igaz, viszont ő nem köszöni meg a Tankerületnek ezt a munkát, amit az utóbbi pár hónapban végzett. Az utolsó pillanatban tudták meg Polgármester úrral, hogy a humán osztály megszűnik a gimnáziumban. Ezt se a Tankerület nem közölte a Polgármesterrel, se pedig az iskola igazgatója. A szülői összefogásnak köszönhető egyedül, hogy mégis indul humán osztály, igaz összevonva egy másik osztállyal. Bizottsági ülésen két kérdést tett fel. Az első, hogy pedagógus elbocsátás történt e. Ebben írásos állásfoglalást kér. Attól az időponttól, amikor kiderült, hogy a humán osztály megszűnik, történt-e pedagógus elbocsátás az iskolából? A humán osztály megszüntetését szorgalmazzák- e a jövőben, vagy jövőre ki sem írják és így megszűnik egy osztály? Véleménye szerint, ha így trükkökkel és fortélyokkal szüntetnek meg osztályokat, előbb utóbb a gimnáziumot is bezárják és mehetnek át Szentesre a csongrádi gyerekek.

Cseri Gábor: Felvetette bizottsági ülésen a Tankerületnek, hogy azzal, hogy ez az anomália annak idején a gimnázium esetében megtörtént a felvétellel kapcsolatban, ez sajnos adhatott arra lehetőséget, hogy néhány szülő a biztonság kedvéért nem az első helyen megjelölt humán osztályba, hanem a második helyre megjelölt iskolába ment át. Igazgatóval beszélt, aki közölte, hogy voltak ilyen döntések. Ha egy másik csongrádi intézménybe megy át, akkor rendben van, de sajnos olyanról is tud, hogy a Kiskunfélegyházi gimnáziumba megy át tanulni a gyermek. Az volt a kérése pontosan ez miatt, hogy a következő évben és minden évben indítani kell humán osztályt, annak érdekében, hogy azok a gyerekek, akik a humán évfolyamon szeretnének tanulni, azok megtalálják itt Csongrádon is a helyüket és azt a következő négy évet itt a városban fogják eltölteni.

A számok mögött sok olyan dolog van, amit Bartókné Vincze Zsuzsanna is felvetett. A tankerült és a város között, az intézmények működtetése szempontjából jó együttműködés van, a tankerült megpróbálja biztosítani azt a lehetőséget, hogy ezeket az épületeket a „jó gazda” módjára tudják az iskolák karban tartani és működtetni. Ez dicséretes és jó dolog. Megköszöni, hogy az általános iskolák és az óvodák között olyan jó kapcsolat alakult ki a mindennapokban, amely során a beiskolázások nagyon jó mutatókat hoznak. Az átmenetek az óvodák és az iskolák között nagyon jó. Ezt megköszöni mindkét intézménynek. Azt is látja, hogy az általános iskolák és a helyben lévő középiskolák között jó a kapcsolat, ezáltal képben vannak a gyerekek, hogy milyen lehetőségek várnak rájuk a középiskolában.

Erzsébet tábor: Nagyon gyorsan kellett pályázni az Erzsébet táborra és ma reggel érkezett az a hír, hogy a város nyert a pályázaton. Megköszöni Gyöngyi Alexandra igazgató asszonynak és Kiss Attila igazgató úrnak azt a lehetőséget, hogy a gimnázium, helységet fog adni a B épületben, az Erzsébet tábor megszervezésére. Gyöngyi Alexandra igazgató asszonynak megköszöni, hogy ebben az évben a Galli János általános iskola illetve a Piroskavárosi általános iskola épületében is szervezhetnek az előírásoknak megfelelően a csongrádi gyermekek számára Erzsébet táborokat.

Bedő Tamás: Laczkó Zsolt képviselő felvetésére elmondja, hogy ő a Tankerülettel való munkát nem az alapján akarja megítélni, hogy egyébként az igazgató úr milyen hirtelen döntéseket hoz közgazdasági okokból.

22

Bartókné Vincze Zsuzsanna képviselő asszony is elmondta, többen is elmondták, hogy nem volt szerencsés döntés a Hódmezővásárhelyi Tankerült vezetője részéről utólag felállítani feltételeket, mert azzal azt érték el, hogy még csak nem is a tankerületben maradtak a diákok. Ezt az ügyet annyira felkapta a nyilvánosság, hogy a kormányinfón is foglalkoztak ezzel a kérdéssel. Gulyás Gergely miniszterelnökséget vezető miniszter úr azt mondta, hogy a szabályokat előre meg kell határozni. Ebben a mondatban már benne volt az, hogy a tankerület élén változás fog történni. Ha ezek a szabályrendszerek időben vannak ismertetve, akkor mind a tanulók, mind a szülők, mind a nevelők fel tudnak készülni, és annak módján tudják az egész éves munkát végezni. Ez nem csak a csongrádi gimnáziumot érintette, hanem a szentesi Horváth Mihály Gimnáziumot, a hódmezővásárhelyi Németh László Gimnáziumot és a makói József Attila Gimnáziumot. Ezt könnyebb lett volna elkerülni, mint utána helyrehozni. Elég sok telefont bonyolítottak le abban az időszakban Kiss Attila igazgató úrral. Az nem volt igaz, hogy nem szólt Kiss Attila igazgató úr. Neki vasárnap este egy szülő telefonált, utána hétfő reggel telefonált neki igazgató úr, hogy beszélniük kell. Őket ugyan úgy meglepte ez az eset, mivel ezeknél a diákoknál a nevük mellett szereplő kódban a „felvételre javasolt” státusz szerepelt. Ezek után el lettek utasítva és a probléma itt kezdődött. Most egyenlőre van egy helyzet, a bizottsági üléseken ezt áttárgyalták, hogy még szakértői véleményeket várnak, mozgás van a létszámban. Azt még nem tudják, hogy egy osztály lesz vagy két osztály lesz az egy osztályból. Azt viszont tudják, hogy három tagozat fog indulni. Gyakorlatilag a humán tagozat el fog tudni indulni, elindul egy reál tagozat és egy informatika-földrajz tagozat. Valamilyen szinten a specializáció biztosított lesz, de ebből tanulva biztos, hogy jövőre máshogy kell csinálni. Alapvetően a Tankerült a csongrádi iskolákhoz pozitívan állt, hiszen volt olyan év, hogy 30 millió Ft-nyi karbantartási vagy fejlesztési összeget biztosítottak az itteni tagintézményekre. Ez eléggé jelentős összeg és ez a későbbiekben is így lesz. Most a bizottsági üléseken azt látta, hogy a megbízott igazgatónő eléggé rugalmasan állt azokhoz a felvetésekhez, ami akár a gimnázium kapcsán felmerült. Magát a beszámolót támogatni fogja, ez valóban nem volt fair a diákokkal, várossal szemben, sem a 100 éves gimnáziummal szemben, hogy pont ebben az évben kell gyakorlatilag messze a jelentkezési határidő után változtatni a felvételi szabályokon. Reméli, hogy a napokban még rendeződni fognak a dolgok. A város azon lesz, hogy az idén 100 éves gimnázium továbbra is a csongrádi oktatás egy meghatározó iskolája legyen, töltse be azokat a szerepeket, amelyeket alapvetően azok számára nyújt, akik felsőoktatásban képzelik el jövőjüket és induljon továbbra is reál, humán gimnáziumi osztály.

Murányi László: Amikor a KLIKK-nek átadta a város a 28 milliárd Ft-os vagyont képező jelentős iskolaállományt, berendezéssel együtt, ő már akkor javasolta, hogy valahol valaki kövesse figyelemmel ezeknek az ingatlanoknak a sorsát. Akár évente egyszer készítsen róla feljegyzést. Ki az, aki most követi a vagyoni helyzeteket? Ezek az ingatlanok valahol Csongrád város tulajdonát képezik, ki van adva használatra. Valaki vizsgálja ezt meg. Egyszer lehet majd olyan változás, hogy újra a városnak kell üzemeltetni az iskolákat.

Gyovai Gáspár alpolgármester úrtól hallotta a mezőgazdasági iskola örömteli fejlesztését.

23

Bedő Tamás: Most maradjanak az általános iskoláknál és a gimnáziumnál, majd a gazdasági és munkaprogram napirendnél beszél a mezőgazdasági iskoláról.

Bartókné Vincze Zsuzsanna: Min múlott az, hogy Makó és Szentes vonatkozásában egy tollvonással vissza lehetett vonni ezeket a döntéseket, itt Csongrádon pedig maradt ez a kaotikus helyzet?

Bedő Tamás: Az induló létszámokat tekintve nem tudja, hogy milyen változások lesznek. Csak Szentesnél lett összevonva az osztály, ő úgy tudja. Csongrádon a 26-os osztálylétszámhoz kötötte igazgató úr az indulást, és a 60 %-hoz.

Kiss Attila: Nincs rálátása a szentesi és makói gimnázium beiskolázási tevékenységére illetve eredményeire. Hallomásból ő is úgy tudja, hogy ott is összevont osztályokban fognak tudni elindulni azon képzések, ahol nem volt elegendő létszámú jelentkező. Csongrád esetében 19 diákot érintett a humán tagozaton, amire nyilván lehetett volna több lehetőség arra, ha nem alakul ki ez a helyzet, hogy azt a 26-os varázs létszámot elérjék. Ahogyan az előző években is, tapasztalhatták, láthatták az adatokból, felsőbb évfolyamon is vannak nem egy 26 fő alatti létszámuk. Nyilván ez egy gazdasági jellegű döntés lehetett és támogatni tudja és kérni is fogja a jövőben a fenntartót, hogy még augusztus végén vagy szeptember elején, amikor egy évvel előre kell gondolkodni a beiskolázási tevékenységgel kapcsolatosan, akkor határozzák meg közösen azokat az elvárásokat, akár fenntartói, akár szakmai elvárásokat, hogy milyen alapon várják szeretettel azon diákokat, akik a felsőoktatásban képzelik el a jövőjüket.

*További kérdés, vélemény nem hangzott el.*

Bedő Tamás: Murányi László kérdésére elmondja, hogy az önkormányzatnál van nyilvántartva a vagyon és vagyonhasznosítási szerződés alapján át van adva, mint a középiskolák is a fenntartó részére. Itt csak a vagyon van nyilvántartva, már a biztosítást is külön köti a fenntartó. A biztosítotti vagyonból ki van véve az általános iskolák és a középiskolák is.

Bedő Tamás: Szavazásra bocsátja a beszámoló elfogadását.

A Képviselő-testület 10 igen, 1 nem szavazat és 0 tartózkodás mellett a következő határozatot hozza:

24

**44/2020. (VI.24.) önkormányzati**

Önk/58-2/20250.

H a t á r o z a t

Csongrád Városi Önkormányzat Képviselő-testülete megtárgyalta és elfogadja ***„A Hódmezővásárhelyi Tankerületi Központ tájékoztatása a fenntartásában lévő intézményeiről”*** című beszámolót.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. a Képviselő-testület tagjai,

2. Cseri Gábor alpolgármester és általa:

3. az érintettek

* - -

**5. Csongrád Városi Önkormányzat 2020-2024. évre szóló Gazdasági programja és fejlesztési terve**

Bedő Tamás: Ezt az anyagot, szerették volna korábban beterjeszteni és akkor most tárgyalták volna a végleges munkaprogramot. Tekintve, hogy az egyeztetéseket a vírus miatt el kellett halasztani, inkább a bejövőbeli ötleteket, javaslatokat próbálták feldolgozni illetve azon fejlesztési elképzeléseket emelték be, amelyről már van testületi döntés vagy legalább is ötletként elhangzott. Olyan javaslatokat is tartalmaz az anyag, amelyet a civil egyesületek küldtek be vagy vállalkozó fórumon elhangzott. Ez a program az eddig ismert fejlesztési elképzeléseket maradéktalanul tartalmazza, de természetesen ez nem teljes, de úgy gondolják, hogy ez egyfajta vitaanyagként teljes mértékig tárgyalásra alkalmas. A végső anyagot az augusztusi ülésen fogják elfogadni.

Ez azért praktikus, mivel maradhattak ki olyan, adott esetben jó és érdemes célok, amelyek nem jutottak eszükbe, vagy nem jutott még el hozzájuk az információ, illetve augusztusban egy kicsit tágabb képet kaphatnak a 2020-as gazdaságfejlesztés kapcsán megnyíló forrásokról. Az sem titok, hogy az esetlegesen 2021-ben legalább keret szinten ismert TOP-os fejlesztési elképzeléseknél, hiszen ezek lesznek azok, amire az önkormányzat leginkább tudni fog pályázni, valamint GINOP és KEHOP-os források, ha ezek maradnak a nevei.

A Városgazdasági bizottság ülésén elvesztek a részletekben, mert valóban az anyag néhol nagyon részletes, néhol általánosságokról ír. Szerepel benne a járdaépítés és a parkok állapotai is. A parkok állapota valóban fontos üzemeltetési kérdés, de nem gondolja azt, hogy a város üzemeltetését alapvetően ez befolyásolja.

25

A turizmus fejlesztése nagyon fontos dolog, de még a leginkább turisztikában fejlődő városoknál, 15-20 %-os árbevétel képződik belőle, az összes többi az ipar és a szolgáltatás teszi ki. Természetesen, ha turizmus fejlesztéséről beszélnek, akkor kiemelten a Körös-torok, annak mentett és ártéri oldala valamint mindenképpen az az aktív turizmus és az a területi lehetőség, amelyet az Öregszőlők rejt. Tehát vannak benne útépítések, kerékpárút építés a Holt-Tisza gátján, valamint az Öregszőlők között. Természetesen a városi fürdő lehetőség szerinti szolgáltatás bővítése is szerepel az elképzelésekben. Szándékosan nem azt mondta, hogy fejlődés, mivel minél szebb és nagyobb lesz a fürdő, annál nagyobbat fog bukni a város, hiszen az Alföld elég jól el van látva fürdőkkel. Kell egy olyan fürdőt létrehozni és üzemeltetni, ami kiváltja adott esetben a Körös-torokon a nem létező homokpartot. Fontos a Körös-torok tekintetében, hogy olyan fejlesztések is legyenek, ami egyrészt a mentett oldalon legyen, másrészt a homokpartra szervezett rendezvényeknek adhat alternatív helyszínt, hiszen ettől még a Körös-torok, hogy magas a víz és nem lehet látni a homokpartot, attól még az ország egyik legjobban kiépített vízparti üdülőterülete. Ez az érték továbbra is meg fog maradni. Nem olyan régen Szentesen voltak, Szabó Zoltán polgármester úrral tárgyaltak a megye északi részét érintő fejlesztési elképzelések kapcsán. Abban maradtak, hogy inkább egy dologra sokat, mint hogy sok dolgokra keveset. Célszerű a térségeknek belegondolni, hogy mi az, amit célszerű fejleszteni, mi az, amit fejleszteni kell és mi az az adottsága annak a településnek, amire inkább többet, és Csongrád egyértelműen az élő víz melletti turisztikai fejlesztésekre teszi a hangsúlyt. Ebbe bele tartozik egészen a Sportteleptől a Bokrosi kilátóig tervezett tematikus útvonal. Ebbe bele tartozik az útfejlesztés az Öregszőlők útján, a Holt-Tisza gátján, attrakciók fejlesztése az Öregszőlők környékén, a Belváros, az Ellés monostor, a fahíd. Mindezeket felölelve nagyon szép projekteket lehetne ide hozni, főleg olyanokat, amelyek egymásra épülnek, és nem csak Csongrádon, hanem a térségben. Ebbe bele lehet venni, akár a kultúrára alapozott turizmust is.

A munkahelyteremtés a képzett munkaerővel kezdődik, és ez miatt fontos a szakképzés fejlesztése, túl az egyéb oktatási területeken. Most nem olyan régen volt a szakma sztár versenyen elért eredmények díjátadása a kamarával közösen.

Ami most a városnak lehetősége lesz, az egy újfajta struktúra. Azoknak a hagyományoknak a megragadása, mint például ami a vadász szakképzés kapcsán ide Csongrádra került. Két dologról kell beszélni. Az egyik, hogy döntés született az Agrár szakképzési iskolák kapcsán, ugyanolyan szakképzési centrumok fognak létrejönni várhatóan már most júliusban, mint az egyéb szakképzési területeken. Egy olyan döntés született, amibe feltétlenül ki kell emelni Farkas Sándor országgyűlési képviselő, miniszter helyettes érdemeit és munkáját. Az országban 5 agrárszakképzési centrum fog létrejönni. Az 5 szakképzési centrum Szekszárd, Sopron, Budapest, Nyíregyháza és Csongrád. Csongrádhoz fog tartozni 10 iskola, 4.000 diákja. Ez azt jelenti, hogy a Jász-Nagykun-Szolnok megyei, Békés megyei és a Csongrád megyei agrár szakképző iskoláknak a szakképzési centruma Csongrádon lesz és a várható székhelye – ebben még az egyeztetések a kormányhivatallal zajlanak – az a KisTisza utcai épület lesz. Nem kell mondani, hogy ez mekkora elismerés Csongrádnak és milyen kitörési lehetőségeket jelent.

26

Sokat beszélnek a Síp iskola kérdéséről. Egy oktatási centrumot szeretnének oda létrehozni, elég magas szinten tárgyaltak már ezügyben. Kiemeli Bozó Gábor személyét, aki ezt már rég óta szeretné, kifejezetten a fegyverkészítéshez és ezen belül az Ipar 4.0 Zrínyi 2026 programhoz kapcsolódik, de itt még tárgyalnak, jó esélye van a városnak, de csak akkor lehet bármit mondani, ha már pecsét kerül rá. Bízik abban, hogy fel tudnak ülni arra a „vonatra”, ami a haditechnikai fejlesztések kapcsán adott esetben Csongrádnak is hasznot hozhat. Ehhez a forrásokat a pénzmaradványban elrejtették. A tervezési feladatokra tettek félre pénzt. Ez is egy nagyon jelentős dolog lesz. Tudomása szerint, maga a Diana Szakképző iskola nappali képzési rendszerét idén szeptemberben megkezdi, úgymond bérelt helyeken. Bízik benne, hogy ez egy felmenő rendszerben, adott esetben sokkal több is lehet.

Ezen kívül vannak olyan tárgyalások, különösen most az Ipari Parki pályázatból fejlesztett területen, több vállalkozó is dönt a használatról és vannak érdeklődők a területekre. Kb. 2 hónap múlva lesz látható a folyamat vége, bízik benne, hogy itt is pozitív bejelentéseket tud tenni. Ezen kívül a TOP-os pályázatban számtalan olyan jogcímet nyújtottak be, hogy szerepeljen a pályázat kiírásnál. Ezek a pályázatok általában az élhetőséget biztosítja, kifejezetten a városközpont rehabilitációt, a Dózsa Gy. tér, Hunyadi tér, Ifjúsági teret érintve. A csapadékvíz hálózatot, utakat, parkok rekonstrukcióját, közösségi területeket, művelődési központot, megújuló energiát. Elmondja, hogy a napelemparknak kinézett terület az a régi állatvásár telep. Egy akkora teljesítményű napelem parkot szeretnének, amely az önkormányzat, az intézmények és a közvilágítás éves fogyasztását elő tudja állítani és így gyakorlatilag jelentős pénzeket tudnának megspórolni. A másik a termálkút, melynek az eredeti helye valóban a buszállomással szemben lévő telken volt, de mivel ez várhatóan felvonulási terület lesz, és parkoló funkciója lesz, a fedett medence megépülte után. Így beljebb a fürdő területén van egy kieső terület, melyet bejártak és ott kerül megfúrásra a kút, ezzel segítve a fürdő energia ellátását és innen a városközpontot adott esetben termálvízzel el lehet látni, ezzel pedig a klímavédelmi céloknak is megfelel a város. Ezek a főbb területek. A 451-es utat „ütik” folyamatosan, a csongrádi gazdaság egyik legnagyobb problémája maga a 451-es út állapota.

Itt az a lényeg, hogy legyen egy olyan listájuk, amit majd a későbbiekben tudnak szerepeltetni. Idő közben, ahogyan jöttek a pályázatok a Kisfaludy program keretében 8 db belvárosi házra pályáztak, 1-1 millió Ft-os belső korszerűsítésre. Az országos foglalkoztatási alaphoz a Körös-toroki üdülőterület további korszerűsítésére nyújtottak be egy további 20 millió Ft-os pályázatot. Várják ennek a pályázatnak az elbírálását és várják a további fejlesztési lehetőségeket.

**Bizottsági vélemények:**

Murányi László a városgazdasági, ügyrendi- és összeférhetetlenségi bizottság elnöke elmondja, hogy bizonyos dolgokban szemléletváltást kell csinálni. A polgármesteri székfoglalón, az őszi választások után Polgármester úr is ezt mondta. Örül annak, hogy most már két alpolgármester segíti a város munkáját.

Szentes város most egy 100 millió Ft-os beruházást készít a Tisza partján. Itt helyi szinten maradandóbb dolgokat kellen csinálni.

27

A város lakossága fogy, de nem országos átlag szerint fogy. Szentesen most felépül a Tóth József Színház. Ez miatt oda fognak menni a tömegek, előbb-utóbb lehet, hogy ott is maradnak örökre. Ez nem járda, nem út, hanem egy színház.

A környező településeken lélekszám arányosan lényegesen több pénzből gazdálkodnak a városellátóhoz hasonló intézmények. Kisebb településeken is több iparűzési adó folyik be, mint nálunk. Örömmel venné, ha gondolkodnának olyan dolgokban, mint pl. drótkötélpálya létesítése a Holt-Tiszán, a sportpályánál. Szerinte tömegeket vonzana. Erre volt egy 11,5 mFt-os árajánlata, ami most már 15-20 mFt lenne, de pályázati keretből megvalósítható volna, mint ahogy a kilátó, vagy a babamúzeum. Vannak értékeink, amihez érteni kellene. Vezetői szinten kellene ezt jobban menedzselni, de úgy érzi, ennek a városnak nincs menedzsere, nincs városmarketing, olyan, aki menne a dolgok után. Mint ahogy történt ez a mezőgazdasági szakképzési centrummal, ami nagyon nagy szó Csongrád életében, ezt megköszöni Farkas Sándornak, Gyovai Gáspárnak, Bedő Tamásnak, mert ez ezen a szinten lett szorgalmazva, amiből lett egy nagyon jó dolog.

A Szegedi út melletti mezőgazdasági beruházás éves szinten 100 mFt körüli iparűzési adót visz el a városból a szomszéd településre, mert az összes gabonát évekig csak ott tudták eladni - jórészét még mindig -, ott történt az adásvétel, ott képzett iparűzési adót. A néhány éve idetelepült cég a polgármester úr közbenjárásával valósult meg, most ár itt is vesznek át gabonát. Így kellene gondolkodni mindenkinek és megtenni mindent, amit megtehet, hogy a város egy kicsit előrébb menjen. A bizottság támogatta az anyag elfogadását.

Bartókné Vincze Zsuzsanna az oktatási, művelődési, sport és vallási bizottság elnöke elmondja, hogy a bizottság egyhangúlag, 4 igen szavazattal elfogadásra javasolja az előterjesztést. Összességében megállapítható, hogy az anyagban összemosódik, mi az, ami ténylegesen az önkormányzat gazdasági és fejlesztési terve, és mi az, ami nem a mi ötletünk és beruházásunk. Kiértékelve az anyagot, 1-2 helyre szúrópróbaszerűen rákérdeztek: ami jó és jövedelemtermelő ötletnek tűnik, azt nem mi csináljuk. A bizottság hiányolta, hogy az önkormányzat bevételeinek növelését célzó ötleteket, beruházásokat, fejlesztéseket nem igazán találnak az anyagban. Nyilván minden pályázat függvénye, és mivel a pályázati kiírások még nem történtek meg, ezért nagyon nehéz egy részletes intézkedi tervet határidőkkel, felelősökkel megjelölni.

Nagypál Sándor az egészségügyi és szociális bizottság tagja, az elnök távollétében elmondja, hogy a bizottság 4 igen szavazattal, egyhangúlag támogatja az előterjesztést.

**Kérdések, vélemények:**

Gyovai Zsolt: Egy nagyon részletes és sokoldalú anyagot tettek elénk. Örömmel veszi, hogy Csongrádon valósul meg a szakképzési centrum, és hogy a Síp utcai volt általános iskolával is vannak tervek.

28

Ez az irány is mutathatja, hogy talán arra is van esély, hogy annak megvalósulása behozhat az ipari parkba olyan vállalkozást, ami később gazdagíthatja a várost az iparűzési adójával. A polgármester úr említette, hogy kb. 20 % az idegenforgalmi adóból befolyt összeg.

Bedő Tamás: Pontosít: van olyan település, ahol sokkal komolyabb idegenforgalom mellett sem nagyon haladja meg a 20 %-ot az abból befolyó bevétel. Ez nálunk jóval alacsonyabb.

Gyovai Zsolt: A Körös-torok fejlesztését ő is fontosnak tartja, de ahogy a jelenlegi vízállás is mutatja, jó, ha augusztusban el tud indulni a szezon. Ennek ellenére kell oda pénzt befektetni. Úgy gondolja, hogy a fürdőt is tovább kell fejleszteni, nem kell megelégedni a jelenlegi állapotával. Szükség volna attraktív dolgokra, mint pl. a gyerekpancsoló, vagy csúszda, meleg vizes kerekmedence. Gondolkodni kellene a téli szezonban való jobb kihasználtságon is, pl. pancsoló medence kialakítása a kisgyermekesek számára. Jó lenne a fürdőt is fejleszteni tovább. Tudja, hogy veszteséggel működik és önkormányzati támogatást igényel, ennek ellenére arra kellene törekedni, hogy minél kevesebb legyen az önkormányzati támogatás, de ezt csak úgy tudják elérni, ha beruháznak.

Bartókné Vincze Zsuzsanna: Az anyag közlekedésre vonatkozó része kitér a fahíd helyzetére. Nagyon jó lenne, ha nem csak egy ipari műemléknek, turisztikai attrakciónak tekintenénk a fahidat, hanem egy nagyon fontos összekötő kapocsnak a Tiszazuggal. Ha megfelelő közlekedési kapcsolat alakulna ki a két terület között, akár a munkaerőhiányunkat is tudnánk vele orvosolni. Az anyag swot analízise nem tér ki rá, de az ipari parkban lévő cégek jó része nem csak a képzett, de már lassan a képzetlen munkaerő hiányával is küzd. Ha esetleg a csépai utat sikerülne megjavítani és a fahidat olyan állapotba hozni, hogy az közlekedésre alkalmas legyen, az a munkaerő pótlás szempontjából sem lenne egy utolsó lehetőség.

Ami az anyag többi fejlesztési részét illeti: egy kicsit meglepte, amikor ennyi körforgalomról olvasott, ahová ennyi kerékpárost is bele akarunk engedni. Reméli, hogy ezek az ötletelés szintjén maradnak. Nem tudja, hogy a rendőrség mennyire volt bevonva a tervezésbe, de nem biztos benne, hogy jó irányba indulnak el, ha ezeket ténylegesen meg is fogják valósítani.

Gyovai Gáspár: A Fahíd és csépai út fejlesztését jelezték a megyei területfejlesztési programban, kérve ennek állandósítását, javítását és az út építését, illetve a 451-es út kiemelt kezelését is, mert az egész programnak nagyon lényeges része a város jobb megközelítése és átjárhatósága.

Ha már Csongrádnak volt arra lehetősége, hogy Farkas Sándor országgyűlési képviselő úr segítségével idehozzák a mezőgazdasági oktatási centrumot, akkor a Bársony I. Mezőgazdasági Szakközépiskolának a vadász képzése, ill. a Diána Szakképző jövőbeni elképzelése a lőtér fejlesztését is automatikusan vonzaná. Ez nem csak a két intézményt szolgálná ki, ezzel lehetne erősíteni a turisztikai jellegű programokat. Egyelőre sok minden csak ötlet, mert még nem látják a pályázati kiírásokat.

29

A város energetikai beruházásai mindenképpen kedveznek a városnak. Ha csak a napelem parkot nézik, hiszen elhangzott, hogy az intézményekhez és a város működéséhez szeretnék a villanyáramot megtermelni. Ugyanilyen a termálkút is, ami a fűtés szempontjából az önkormányzathoz kapcsolódó létesítményeknél tud bevételt produkálni.

Minden beruházásból, akár önkormányzati, akár magán, az iparűzési adón és a munkahelyteremtésen keresztül az önkormányzat is profitál.. Nem biztos, hogy úgy kell pályázatokat megvalósítani, hogy az önkormányzat legyen az üzemeltető. Vagy jól tudjuk csinálni, vagy nem. Ha egy vállalkozói szférában valósul meg, ott biztosabb a gazdaságos és körültekintő működés. Vannak olyan infrastrukturális feladatok, amelyek a lakosság komfortérzetét kell, hogy biztosítsák.

Ma már többször volt róla szó, hogy a járványhelyzet felülírta az elképzeléseket, nem tudták úgy ütemezni a feladatokat, ahogyan szeretették volna. Valószínűsíthető, hogy azok, amelyek gazdaságilag, vagy munkahely szempontjából egy-egy területen előnyt jelentenek, kiemeltebben lesznek kezelve, jobban lesznek támogatva.

Nagypál Sándor: Az alpolgármester úr említette a járdát. Ő azt kérte, hogy ütemezve legyenek azok a munkálatok, amit már egyszer beígértek a lakosságnak és a képviselőnek. 2019. év rég elmúlt, már ebből az évből is elment több hónap, a járványra nem lehet hivatkozni, szerencsére Csongrádon nem volt járvány. Egyszer október végére, majd február 29-re volt megígérve a járda elkészítése, de a mai napig nem történt semmi sem. A piac előtti járdaszakasz is meg volt ígérve. A helyszínen személyesen ígérte meg. Hallotta, hogy Bokroson épül a járda. Nem tudja, azt mikor ütemezték be. Nem akar úgy járni, mint két ciklussal korábban, hogy a körzetében egy m2 járda sem készült el. Nem mondja, hogy másik körzetben ne épüljön járda, mindenhol épüljön.

Gyovai Gáspár: Megpróbálják ezeket a munkálatokat hosszabb távon ütemezni. Jelenleg vannak heti feladattervek. A munkálatok folyamatosan haladtak, lehet, hogy nem ütemezetten. Nincs olyan szándék, hogy bármelyik képviselő területén valami ne legyen elvégezve. Igyekeznek hosszabb távon is ütemezni a munkálatokat.

Nagypál Sándor: Egyszer sem hívta fel az alpolgármester urat, hogy miért nem készül el a járda. Tudja, hogy Ő irányítja a Városellátó Intézményt. Az ellen sem szólt, hogy miért készül el a Városháza udvarán, annak már évekkel ezelőtt el kellett volna készülni. Ebben az évben be van ütemezve a temetőben a ravatalozó felújítása. Döntöttek róla, megvannak a tervek is, de nem tudja, mikor kezdenek hozzá.

Bedő Tamás: Ha bizottsági ülésen kritikát fogalmazott meg valamelyik intézményükkel szemben, annak volt valóság alapja. Amit el tudnak végezni, végezzék el, amit nem, azt el kell végeztetni. Nem véletlenül kérték, hogy a TOP-os fejlesztésekben legyenek járdaépítések, mert látszik, hogy a Városellátó Intézmény évi 2-3 járdánál nem tud többet megcsinálni. Az nem igaz, hogy Nagypál Sándor képviselő úr körzetében nem volt járdaépítés, mert a Fekete J. u. és a Szent I. utca is abban a körzetben van és ott is történt fejlesztés és fog a későbbiekben is. Egyetért a Piroska J. téri parkkal kapcsolatos felvetésével, mert ott szükséges dolgok nincsenek elvégezve.

30

Azt megnézné, hogy ki, mennyi pénzt fordít városüzemeltetésre az összköltségvetéséhez képest, mert mi csak bérre 240 mFt-ot költünk a Városellátó Intézménynél és a Vendégváró Szövetkezetnél három emberre, miközben az egész város fűnyírására 13 mFt-ot fizetünk számlára.

Ebben az évben lesznek olyan tevékenységek, amelyeket kivezetnek és attól kezdve hatékonyabb üzemeltetést próbának elérni.

Örök kérdés, hogy az önkormányzat miért nem olyan dolgokat csinál, amiből bevétele van. Volt olyan külsős bizottsági tag az első ciklusában, aki járdaépítést, a csapadékcsatorna építést, vagy az útépítéseket rendre megvétózta, mert az nem hoz egy fillért sem. Nem lehet mindent úgy nézni, hogy mi hoz, mi visz, mert akkor óvodát sem kell felújítani. Amit cégként üzemeltetnek, azok pedig visznek, még olyan is visz, amiről úgy gondolták, hogy az „aranytojást tojó tyúk”. Nem az önkormányzat a legjobb gazda és legjobb üzemeltető. Üzemeltették az Erzsébet Szállodát is, mivé lett? Most egy vállalkozó csinálja, de még számos ilyet tudna mondani. Az önkormányzat bevételének jelentős részét azok a feladatok viszik el, amelyeket kötelező működtetnie. Nem hiszi, hogy a képviselő-testületben lesz olyan, aki megszavazza, hogy a négymilliárdos költségvetésből 2 milliárdot vegyenek ki és abból hozzanak létre olyan fejlesztéseket, gyárakat, üzemeket, amelyek bevételt hoznak. Az első évben csődbe mennének.

Az önkormányzati feladatokat helyén kell kezelni. Az önkormányzatnak az a feladata, hogy olyan beruházásokat csináljon, amelyek pénzt hoznak. Építsen közműveket, hozzon létre területeket, segítse az adminisztráció csökkentésével, az adórendszeren keresztül, hogy aki idejön és beruház, az után adóbevétel származzon. Kritikát folyamatosan fognak hallani, soha, semmi nem lesz jó.

Példaként említi a bokrosi elkerülő utat, azzal egy cég működését segítették elő. Akkor mekkora volt és most mekkora a cég.

Az ipari parki elkerülő útra az összes TEKI pénzt elhasználták, akkor még egy üres laktanyához vezetett. Akkoriban úgy gondolták néhányan, hogy út a semmibe.

Az önkormányzat már gyakorlatilag csak az óvodáit tartja fenn, nem valószínű, hogy iskolafenntartóként fel fog tűnni. Nem az fog majd pénzt hozni, hanem annak hozadéka.

Az Ipari Park területének további fejlesztése sem hoz közvetlenül pénzt, majd az fog pénzt hozni, aki odamegy. Ott már négy cég jelentkezett építésre, akiről döntöttek is. Több olyan beruházásuk van, aminek nem az önkormányzat fogja a hasznait látni.

Az anyagot jónak tartja. Természetesen ő sem gondolja, hogy minden sarokra kellene körforgalmat tenni. Azért került bele, mert ezekre hangzott el javaslat. Ahová feltétlenül szükséges és fontos, annak az engedélyeztetése folyamatban van. A most elkészült terv, amit a városgazdasági bizottságnak be fognak mutatni, egy un. süllyesztett központú, átjárható körforgalom, hasonló a szegedi Nemzeti Színháznál lévőhöz, hiszen ott kamionok és buszok is járnak, megosztja a forgalmat. Ha nem számolunk a trafó és új betonoszlop áthelyezésével, a várható bruttó bekerülési összeg 65-70 mFt. Ha az előbbiekkel is számolni kellett volna, az további 10 mFt + áfa. A jelzőlámpás kereszteződés sem lett volna annyival olcsóbb, mint amennyivel több problémát okoz, mert az is 35 mFt körüli összeg, viszont az folyamatosan megállítja a forgalmat, akkor is, amikor nem indokolja a forgalom. Jelenleg engedélyeztetés alatt van a körforgalom terve. Ha lesz olyan pályázat, ami önerő igényében is vállalható, akkor ezt be fogják nyújtani.

31

A Művelődési Központhoz tervezet körforgalom nagyságrendekkel olcsóbb, az is segítene. Az anyagban felsorolt többi, csak lakossági fórumon merült fel (Zsinór u., Vasút u.). A Vasút utcán nem látja értelmét a körforgalomnak.

A kerékpárutak és utcák kereszteződésének a lebiztosításával kezdeni kell valamit.

Mindenki szempontjából okozott nehézségeket a vírushelyzet, de a kisvárosi vezetők azért sajnálják, mert éppen azt a forrást vitte el, amit a „magyar falu” program és a „modern város” program között végre az ekkora települések is megkaptak volna. Nagyon sok jó ötlet került be a programba: a fiataloknak szóló fecskeház, számos olyan dolog, amit le tudtunk volna hívni és nem százmilliós tételek. Az anyag egy vezérelvként szolgál.

Megköszöni Bartáné Kocsis Andrea munkáját, aki összefogta és elkészítette a gazdasági programot.

Szavazásra bocsátja első olvasatként az előterjesztést.

A Képviselő-testület egyhangúlag, 11 igen szavazattal a következő határozatot hozza:

**45/2020. (VI. 24.)önkormányzati**

Fjl/169-12/2020

**H a t á r o z a t**

Csongrád Városi Önkormányzat képviselő testülete megtárgyalta a Csongrád Városi Önkormányzat 2020-2024. évekre szóló Gazdasági programja és fejlesztési terve című előterjesztést és az alábbi döntést hozza:

1. A Képviselő-testület első olvasatként elfogadja az előterjesztés mellékletét képező Csongrád Városi Önkormányzat 2020-2024. évekre szóló Gazdasági programját és fejlesztési tervét.
2. A Képviselő-testület felkéri a polgármestert, hogy a további javaslatok és fejlesztési igények figyelembevételével terjessze a képviselő testület elé a végleges gazdasági programot és fejlesztési tervet.

Határidő**:** 2020. augusztus 27.

Felelős**:** Bedő Tamás polgármester

Erről jegyzőkönyvi kivonaton értesítést kap:

* + - * 1. 1.) Képviselő testület tagjai
				2. 2.)/Bedő Tamás polgármester
				3. 3.) Fejlesztési és Üzemeltetési Iroda és az általa érintettek

- - -

32

**6. Beszámoló a 2019. évi önkormányzati költségvetés végrehajtásáról**

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke: a beszámoló szerint a 2019. évi önkormányzati bevételi fő összeg 5,6 milliárd Ft volt, ez az előirányzatnak kb. 80 %-a. A közhatalmi bevételek többnyire realizálódtak, melyek közül érdekesen alakult az iparűzési adó, 1 milliárd forinton felül teljesült. Az előirányzat 840 mFt volt, 121 %-ra teljesült. Ugyanilyen jól teljesült az építményadó és a kommunális adó is, ami azt sugallja, hogy az emberek és a vállalkozók fegyelmezettek voltak, eleget tettek kötelezettségüknek.

A likvid hitel 140 mFt volt, minden évben teljesítették a visszafizetését.

Fejlesztési hitelként 150 mFt-ot vettek igénybe. Az önkormányzati intézmények támogatására, ami 99 %-ra teljesült, 1,7 milliárd forintot fordítottak, míg a szennyvíztisztító telep felújítására 370 mFt-ot. A Mária út, Gyójai út rendbetétele, Barnamezős területek rehabilitációja, a Sághy konyha felújítása is megtörtént.

A kifizetetlen számlaállomány a 2018. évihez képest javult, kb. 32 mFt-tal kevesebb volt. A vagyon 25.289 mFt, ami csökkenést mutat. Történt közben egy változás a Homokhátsági Regionális Hulladékgazdálkodási Rendszernél, ahol a mi tulajdonunkban lévő bizonyos eszközöket át kellett adni, amik értékhelyesbítése nem azonos volt a mi nyilvántartásunkkal. Ebből adódott az értékcsökkenés. A bizottság egyhangúlag támogatta az anyag elfogadását.

Bartókné Vincze Zsuzsanna az oktatási, művelődési, sport és vallási bizottság elnöke elmondja, hogy a bizottság az anyagot megtárgyalta, azt egyhangúlag elfogadásra javasolja.

Nagypál Sándor az egészségügyi és szociális bizottság tagja az elnök távollétében közli, hogy a bizottság egyhangúlag támogatja az előterjesztést.

*Kérdés, vélemény nem hangzott el.*

Bedő Tamás szavazásra bocsátja a rendelet-tervezetet.

A Képviselő-testület egyhangúlag, 11 igen szavazattal megalkotja következő rendeletét:

**23/2020. (VI. 25.)önkormányzati**

Pü/15-1/2020.

**R e n d e l e t**

Csongrád Városi Önkormányzat Képviselő-testülete megalkotja a ***23/2020. (VI. 25.)***önkormányzati rendeletét ***a Csongrád Város Önkormányzata 2019. évi költségvetéséről és annak végrehajtásáról, a költségvetési gazdálkodás vitelének szabályairól*** szóló 4/2019. (II.25.) önkormányzati rendelet módosításáról.

33

Erről jegyzőkönyvi kivonaton értesítést kap:

* + - * 1. 1.) Képviselő testület tagjai
				2. 2.) Gazdálkodási Iroda és az általa érintettek

Bedő Tamás szavazásra bocsátja a határozati javaslatot.

A Képviselő-testület egyhangúlag, 11 igen szavazattal az alábbi határozatot hozza:

**46/2020. (VI. 24.)önkormányzati**

Pü/15-1/2020.

**H a t á r o z a t**

Csongrád Városi Önkormányzat Képviselő-testülete megtárgyalta és elfogadja a 2019. évi önkormányzati költségvetés végrehajtásáról szóló beszámolót.

1. A Képviselő-testület megállapítja, hogy a költségvetésben meghatározottak végrehajtása csak rendkívüli takarékos gazdálkodás, pályázati pénzeszköz igénybevétele mellett volt lehetséges.
2. A Képviselő-testület köszönetét fejezi ki az intézmények vezetőinek, dolgozóinak a költségvetés végrehajtása érdekében kifejtett munkájukért.
3. Az előterjesztés 4. sz. mellékletében szereplő 2019. évi belső ellenőrzésre vonatkozó éves összefoglaló jelentést a képviselő-testület jóváhagyja.
4. A Képviselő-testület a 2019. évi költségvetési maradvány intézményenkénti és feladatonkénti részletezését elfogadja.

Utasítja a Gazdálkodási Iroda vezetőjét, hogy a 2020. II. negyedéves előirányzat-módosításakor a 2020. évi önkormányzati költségvetési rendeleten a 2019. évi maradvány igénybevételét vezesse át.

*Határidő:* 2020. II. negyedéves előirányzat módosítás ideje

*Felelős:* Kruppa István gazdálkodási irodavezető

Erről jegyzőkönyvi kivonaton értesítést kap:

1. A Képviselő-testület tagjai
2. a Gazdálkodási Iroda és általa:
3. az intézmények
4. gazdasági társaságok vezetői

Bedő Tamás szavazásra bocsátja a rendelet-tervezetet.

A Képviselő-testület egyhangúlag, 11 igen szavazattal megalkotja következő rendeletét:

34

**24/2020. (VI. 25.)önkormányzati**

Pü/15-1/2020.

**R e n d e l e t**

Csongrád Városi Önkormányzat Képviselő-testülete megalkotja a ***24/2020. (VI. 25.)***önkormányzati rendeletét ***Csongrád város 2019. évi pénzügyi tervének végrehajtásáról.***

Erről jegyzőkönyvi kivonaton értesítést kap:

* + - * 1. 1.) Képviselő testület tagjai
				2. 2.) Gazdálkodási Iroda és az általa érintettek
* - -

**7. 2020. évi költségvetés II. negyedéves előirányzat-módosítása**

Bedő Tamás polgármester: Döntően feladattal terhelt pénzmaradványaik vannak, ezért volt pozitív a beszámoló, de voltak szabad pénzmaradványok, amit védekezési feladatra és egyéb fejlesztéseket megalapozó feladatokra raknak el.

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag támogatja az előterjesztést. Április 9-én a bérlakás üzemeltetés 250 eFt volt, ugyanez most -16 Ft-tal szerepel. Ennek mi az oka?

Nagypál Sándor az egészségügyi és szociális bizottság tagja, az elnök távollétében közli, hogy a bizottság egyhangúlag elfogadásra javasolja az előterjesztést.

Bedő Tamás fenti kérdésre válaszolva elmondja, hogy a mínuszos érték a számlaegyenlegből adódik.

Szavazásra bocsátja a rendelet-tervezetet.

A Képviselő-testület egyhangúlag, 11 igen szavazattal megalkotja következő rendeletét:

**25/2020. (VI. 25.)önkormányzati**

Pü/15-1/2020.

**R e n d e l e t**

Csongrád Városi Önkormányzat Képviselő-testülete megalkotja a **25/2020. (VI. 25.)**önkormányzati rendeletét a ***Csongrád Városi Önkormányzat 2020. évi költségvetéséről és annak végrehajtásáról, a költségvetési gazdálkodás vitelének szabályairól szóló 5/2020. (II.21.) önkormányzati rendelet módosításáról***

35

Erről jegyzőkönyvi kivonaton értesítést kap:

* + - * 1. 1.) Képviselő testület tagjai
				2. 2.) Gazdálkodási Iroda és az általa érintettek
* - -

**8. A Csongrád Televízió Kft. 2019. évi beszámoló jóváhagyása**

Bedő Tamás polgármester: A jogszabályi változások miatt lehetőség van a cégeknek szeptember 30-ig elkészíteni a beszámolójukat.

**Bizottsági vélemények:**

Bartókné Vincze Zsuzsanna az oktatási, művelődési, sport és vallási bizottság elnöke elmondja, hogy a Kft veszteséggel fogja zárni az évet, de ez az értékcsökkenésből ered. Saját bevételt is tudott minimális értékben elérni, de jórészt az önkormányzati támogatásból tartják fenn. A beszámolót a bizottság egyhangúlag jóváhagyta.

Murányi László a városgazdasági, ügyrendi és összeférhetetlenségi bizottság elnöke: A Kft. december 31-ei mérlegfőösszege 23.261.000,- Ft, bevétele 32,3 mFt, így 2.074 eFt veszteséggel zár. Saját bevételük 9 %-kal nőtt. A dologi kiadás is 17 %-kal alacsonyabb. Pozitívumként említi, hogy a veszélyhelyzet idején közvetítettek régi kisfilmeket, amire továbbra is ösztönözi a Kft-t. A MÁV szimfonikusok zenekarát lehozta Német Zoltánné személyes összeköttetése révén. Ez az autó, utcáról utcára járt és sugározta a zenét. Nagyon jó kis filmet állítottak össze, otthonokba is elmentek. A bizottság egyhangúlag támogatja az előterjesztést.

Bartókné Vincze Zsuzsanna: Az anyag tartalmazza, hogy az MB-Média Bt. részére éves szinten 4.960.0000 Ft+Áfa összeg került kifizetésre az újság hírügynökségi tevékenysége kapcsán. Ez alatt mit kell érteni? Ha visszaosztja, ez egy nagyon jó havi bruttó fizetés.

Bedő Tamás: Tartalmazza az újság szerkesztői díját, az újság szerkesztését, nyomdai alárendezését és a teljes híranyagot havonta, lapszámoktól függetlenül.

Bedő Tamás: Szavazásra bocsátja a határozati javaslatot.

A Képviselő-testület egyhangúlag, 11 igen szavazattal a következő határozatot hozza:

36

**47/2020. (VI. 24.) önkormányzati**

FEJL/294-1/2020.

**H a t á r o z a t**

Csongrád Városi Önkormányzat Képviselő-testülete megtárgyalta a „***Csongrád Televízió Kft. 2019.évi beszámoló jóváhagyása”*** tárgyú előterjesztést és az alábbi döntést hozza.

1. A Képviselő-testület elfogadja a Kft-nek az előterjesztés 1. számú melléklete szerinti 2019. évi beszámolóját.

A 2019. évi mérleg főösszegét 23.261 eFt-ban, adózott eredményét (veszteségét) - 2.074 e Ft -ban állapítja meg.

2. A Képviselő-testület utasítja az ügyvezetőt, hogy a közzététel érdekében szükséges intézkedéseket tegye meg.

Határidő: 2019. évi egyszerűsített beszámoló cégbírósághoz történő benyújtása:2020. szeptember 30.

Felelős: Donka Ferencné ügyvezető igazgató

Erről jegyzőkönyvi kivonaton értesítést kapnak:

1. A Képviselő-testület tagjai
2. Fejlesztési és Üzemeltetési Iroda és általa
3. Csongrád TV Kft.
* **- -**

**9. A Csongrád Televízió Kft. 2020. évi üzleti tervének jóváhagyása**

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag támogatta az anyagot. Korábban költségvetési támogatást 21 mFt-ban állapították meg, amit csökkenteni kellett 20,5 mFt a járványhelyzet miatt. Összesen 40 mFt bevétellel és kiadással tervez a Kft. Egyhangúlag elfogadásra javasolják a beszámoló elfogadását.

Bartókné Vincze Zsuzsanna az oktatási, művelődési, sport és vallási bizottság elnöke elmondja, hogy az üzleti tervet egyhangúlag támogatják.

37

Bedő Tamás: A központi költségvetés 2021. évi tervezete be van nyújtva. Úgy gondolja, hogy jövőre ezekkel a csökkentett támogatási tartalmakkal kell majd számolni a cégeknek, ennek megfelelően kell majd intézkedéseket hozni, ami minden területre ki fog terjedni. Az éves második felében az ezzel kapcsolatos egyeztetéseket megkezdik.

**Kérdések, vélemények:**

Nagypál Sándor: A bizottsági ülésen felvetette, hogy a templomi felvételkor a hívőket megkérdezték-e, hogy mi a véleményük, hogy a misét felveszi a tv és utána leadják.

Murányi László: Arra kéri a tv-t, hogy az a sok szárazanyag, jegyzői hatáskörbe tartozó hirdetés ne menjen 20 napon keresztül, inkább több archív anyagot jelentessenek meg. Van ebben a városban annyi jó dolog. Több látnivalót, mint olvasnivalót kívánnak a képernyőre. Bármilyen rendezvényen ott van a kamera, felvesz, nem kérdezik meg, hogy megtehetik-e, és azon bizony bárki rajta lehet. Csak jó véleményt hallott a templomi közvetítésekről. Nem talál benne semmi kifogásolni valót.

Cseri Gábor: Örömmel vette azt az email-t, amit az ügyvezető asszony továbbított a számára. Abban az időszakban, amikor nem lehetett és nem is tudtak a hívők elmenni templomba voltak templomi közvetítések, melynek kapcsán levél érkezett a városi televízióhoz, amelyben megköszönték a bentlakók, hogy ők is meg tudták nézni a közvetítést és hitéletet tudtak élni abban az időszakban is. Hétvégén volt egy ünnepség a Szent József Plébánia 90 éves évfordulóján, ahol szintén készültek felvételek. Nem hallott vissza ezzel kapcsolatban sem nem tetsző véleményt.

Murányi László: Körmenetet hívő nélkül nem lehet tartani. Jeles ünnepeken vannak körmenetek.

Dr. Kádár László: Elképzelhető, hogy érkezett ilyen jelzés, hogy valaki nem örül annak, ha ilyen alkalmakkor felvétel készül. Nem tudja, hogy amikor a felvételt készítik, tesznek-e ki egy tájékoztatást arról, hogy nyilvános felvétel készül. Ha nem, javasolja az ilyen jellegű észrevételek megelőzése érdekében, hogy tegyenek ki egy tájékoztatást arról, hogy hang és képfelvétel készül.

Bedő Tamás: A TV tevékenységéről ne ez szóljon. Az a kamera, ami a Városháza előtt van, pontosan mutatja, hogy ki megy ki és be a templomba. Hozzá is jutottak el olyan jelzések, hogy örömmel vették, hogy meg tudták nézni a húsvéti miséket. Szociális otthonokból érkezett pozitív jelzés, hogy örültek a közvetítésnek, mert nem tudtak volna elmenni. A református templomi szertartás is fel lett véve és le lett adva. Amennyiben igény van rá, mód és lehetőség, a Csongrádi Tv továbbra is felveszi a miséket. Nagyon sok idős ember nem tud elmenni a templomi misére. Kiemelt egyházi ünnepeket továbbra is közvetíteni fognak.

38

Donka Ferencné: Minden forgatáskor a kollégái rendelkeznek az adatvédelmi tájékoztatóval, ami kötelező jellegű. A stúdiófelvételeknél a helyiségben kifüggesztésre került.

Bedő Tamás: Szavazásra bocsátja a Kft. üzleti tervét.

A Képviselő-testület egyhangúlag, 11 igen szavazattal a következő határozatot hozza:

**48/2020. (VI. 24.) önkormányzati**

FEJL/294-2/2020.

**H a t á r o z a t**

Csongrád Város Önkormányzatának Képviselő-testülete megtárgyalta a ***„Csongrád Televízió Kft. 2020.évi üzleti terv jóváhagyása”*** tárgyú előterjesztést és az alábbi döntést hozza.

A Képviselő-testület elfogadja a Csongrád Kft-nek az előterjesztés 1. számú melléklete szerinti 2020. évi üzleti tervét.

Határidő: végrehajtásra 2020. december 31.

Felelős: Donka Ferencné ügyvezető igazgató

Erről jegyzőkönyvi kivonaton értesítést kapnak:

1. A Képviselő-testület tagjai
2. Fejlesztési és Üzemeltetési Iroda és általa
3. a Csongrád TV Kft.
* - -

**10. A Csoterm Kft. 2019. évi beszámolója**

**Bizottsági vélemények:**

Bedő Tamás: Ha nem lesz normális árképzés az Energia Hivatal részéről, akkor könnyen előfordulhat, hogy a Kft. léte és a távhőszolgáltatás mikéntje is új utakra tér.

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság megtárgyalta és támogatja az előterjesztést. Négy millió forint veszteség mellett az üzleti tervnél -14-16 mFt körül gondolkodnak. Nem tehetnek mást, mert a Magyar Energetikai Közműszabályozási Hivatal úgy döntött, hogy ennyiért lehet eladni bizonyos hőenergiákat. Levélben fordultunk az illetékesekhez, hogy ezen valamennyit módosítson, mert ez nem elfogadható. Tudni kell, hogy 265 mFt-os adósság volt, amit rendszeresen tudtak törleszteni, még van 135 mFt adósság, de ehhez az kell, hogy az Energetikai Hivatal segítsen.

39

Bartókné Vincze Zsuzsanna FEB elnök elmondja, hogy egy nagyon jól induló, felfelé ívelő pályát megkezdő cégről volt szó, amely egészen 2016-ig bőven pluszosan termelt a városnak. Az átadási pont változása, majd a gigajoule folyamatos csökkenése miatt lehetetlen helyzetbe került. Az üzleti terv tartalmazza azt a táblázatot, amely mindennél beszédesebben elmondja, hogy miért tart ott a Csoterm Kft., ahol tart. Az értékesítési ár alakulásáról van szó, a 2012-es szintnek a felénél tartanak. Amikor a rezsicsökkentés egyéneknél pozitívumot hoz, az egy jól profitáló céget lehet, hogy tönkre fog tenni. A FEB 3 igen szavazattal elfogadni javasolja a beszámolót.

Bedő Tamás: A lakosság körében a rezsicsökkentés pozitívan hat, de nem feltétlenül követi ezt az árat. Befagyasztott ár van, de jelenleg nem feltétlenül köszön vissza a csökkenés. A közületeknél nagyon hiányzik ez a bevétel, ezért sok mindent újra kell gondolni, hogyan legyen. A következő anyag tartalmazza ennek az összegnek a négyszeresét. Az azt jelenti, hogy saját tőkét él fel. Valamit rendezni kell, mert éppen elég a Közmű Kft-t jelentősen támogatni. Folyamatos likviditási gondokkal küzd a CSOTERM Kft. is, a moratórium miatt nem fizeti a hiteleit, de a korábbi években az önkormányzat volt, aki tagi kölcsönként, vagy a Közmű Kft. kifinanszírozásával juttatta forrásokhoz a Csoterm Kft-t. Igazából nem a lakosság oldalán jelenik meg, ami most nekünk veszteség kieső árbevétel.

Szavazásra bocsátja a beszámoló elfogadását.

A Képviselő-testület egyhangúlag, 11 igen szavazattal a következő határozatot hozza:

**49/2020. (VI. 24.) önkormányzati**

FEJL/295-1/2020.

**H a t á r o z a t**

Csongrád Városi Önkormányzat Képviselő-testülete megtárgyalta a ***„Csoterm Kft. 2019. évi beszámolója”*** tárgyú előterjesztést és az alábbi döntést hozza.

1. A Képviselő-testület elfogadja a Kft-nek az előterjesztés 1. számú melléklete szerinti 2019. évi beszámolóját. A 2019. évi mérleg főösszegét 359.718 eFt-ban, adózott eredményét (veszteségét) - 4.008 eFt-ban állapítja meg.
2. A Képviselő-testület felkéri az ügyvezetőt, hogy a közzététel érdekében szükséges intézkedéseket tegye meg.

Határidő: 2019. évi egyszerűsített beszámoló cégbírósághoz történő benyújtása: 2020.09.30.

Felelős: Ádám Erika ügyvezető igazgató

40

Erről jegyzőkönyvi kivonaton értesítést kapnak:

1. A Képviselő-testület tagjai
2. Fejlesztési és Üzemeltetési Iroda és általa
3. Csoterm Kft.
* **- -**

**11. A Csoterm Kft. 2020. évi üzleti tervének jóváhagyása**

**Bizottsági vélemények:**

Bartókné Vincze Zsuzsanna a FEB elnöke elmondja, hogy a Kft. üzleti tervében is óvatosan a 2019. évi gigajoule árral tervezett, feltételezzük, hogy ennél rosszabb már nem lehet. A tervezett veszteség egy picit mesterségesen is fel van turbózva, bízva abban, hogy az energetikai hivatalnál ennél a pozícióban több lehetőséget is el lehetne érni. A Kft. is élt a moratórium lehetőségével, ami egy kicsit könnyít az anyagi helyzetén. Összességében egy jól megtervezett és a helyzethez képest egy tartható üzleti tervet készített az ügyvezető asszony. A FEB 3 igen szavazattal elfogadni javasolják az üzleti tervet.

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag elfogadásra javasolja az üzleti tervet. A felturbózás alatt azt kell érteni, hogy létszámátcsoportosítás történt, aminek a költségét az energetikai hivatalnak be tudják mutatni.

A Képviselő-testület egyhangúlag, 11 igen szavazattal a következő határozatot hozza:

**50/2020. (VI. 24.) önkormányzati**

FEJL/295-2/2020.

**H a t á r o z a t**

Csongrád Városi Önkormányzat Képviselő-testülete megtárgyalta ***„A Csoterm Kft. 2020. évi üzleti tervének jóváhagyása.”*** tárgyú előterjesztést és az alábbi döntést hozza.

1. A Képviselő-testület a Csoterm Kft-nek az előterjesztés 1. számú melléklete szerinti 2020. évi üzleti tervét elfogadja.

2. A Képviselő-testület felkéri a Polgármestert, hogy a Csongrádi Önkormányzat, mint többségi tulajdonos nevében kezdjen egyeztetést a Magyar Energetikai és Közmű-szabályozási Hivatallal a Kft. eredményesebb gazdálkodásának érdekében.

41

Erről jegyzőkönyvi kivonaton értesítést kapnak:

1. A Képviselő-testület tagjai
2. Fejlesztési és Üzemeltetési Iroda és általa
3. Csoterm Kft.
* **- -**

**12. Tájékoztató a kulturális intézményeket érintő változásról**

Bedő Tamás polgármester: Ismert, hogy a Parlament elfogadta azt a kulturális törvényt, amelyben a kulturális intézményekben foglalkoztatottak közalkalmazotti jogviszonyát átalakítja és munkatörvénykönyvesek lesznek november 1-jétől. Ennek metodikája mentén adunk tájékoztatást arról, hogy mik azok a lépések, amelyek ebben az ügyben addig történni fognak.

**Bizottsági vélemények:**

Bartókné Vincze Zsuzsanna az oktatási, művelődési, sport és vallási bizottság elnöke elmondja, hogy a bizottság ülésén megkérdezték a jelenlévő érintetteket, hogyan értékelik a javaslatot. Pozitívumát nem látják, negatívuma annál inkább van számukra. A határidők vonatkozásában elhangzott az a javaslat, hogy ne az augusztus 27-ei ülésre kerüljön be a szervezeti formát érintő javaslat, hiszen már augusztus 15-ével az érintetteknek egy szerződés tervezetet kézhez kellene kapniuk, de abba mi fog kerülni, ha nem tudjuk, hogy milyen formában, szervezeti keretek között kívánjuk őket foglalkoztatni. Egy kicsit előbb kerüljön erre sor, akár rendkívüli ülés keretében is. A bizottság 3 igen és 1 tartózkodás ellenében fogadta el a javaslatot.

Dr. Juhász László: A törvény felhatalmazza az önkormányzatokat, hogy ahol a közalkalmazotti jogviszony munkaviszonnyá alakul át november 1-jével, tehetnek szervezeti intézkedéseket. A tv. rövid határidőket szabott meg, augusztus 1-jéig tájékoztatni kell, augusztus 15-ig a dolgozó munkaszerződés tervezetét rendelkezésre kell bocsátani és november 1-jétől meg kel történnie az átalakulásnak. Három önkormányzati intézmény érintett (Művelődési Központ, Könyvtár, Alkotóház). Mindaddig, amíg az alapító részéről nem történik meg a szervezeti átalakítás, az aktuális munkáltató fogja a szerződés tervezetet a dolgozó részére bocsátani. Amennyiben a testület hamarabb meghozza a döntését a szervezeti átalakításról, jogutódlással az új szervezeti forma lép. Nincs annak akadálya, hogy akár már a júliusi testületi ülésen döntsenek ebben a kérdésben. Lényeg, hogy a tv. feloldja azt a szabályt, hogy alapfeladatot ellátó intézmény tekintetében csak közalkalmazotti jogviszony keretében lehet a foglalkoztatást megoldani.

Murányi László a városgazdasági, ügyrendi és összeférhetetlenségi bizottság elnöke elmondja, a bizottság egyhangúlag támogatja a tájékoztatót. A 27 uniós tagállam közül nagyon sok helyen hasonló munkakörben dolgozók munkaviszonyban vannak és nem közalkalmazottiba.

42

Bedő Tamás: Szavazásra bocsátja a tájékoztató elfogadását.

A Képviselő-testület egyhangúlag, 11 igen szavazattal a következő határozatot hozza:

**51/2020. (VI. 24.)önkormányzati**

Önk/99-1/2020.

**H a t á r o z a t**

Csongrád Városi Önkormányzat Képviselő-testülete megtárgyalta és tudomásul veszi a kulturális intézményeket érintő változásról szóló tájékoztatást.

1. A Képviselő-testület utasítja az érintett kulturális intézmények vezetőit a 2020. évi XXXII. törvény 2-3.§-ai szerinti munkáltatói intézkedések megtételére.

Felelős: intézményvezetők

Határidő: 2020. augusztus 1.

1. A Képviselő-testület felkéri a Polgármestert, hogy az érintett intézmények további működtetésére szervezeti javaslatait terjessze be a testület 2020. augusztus 27-ei ülésére.

Felelős: Bedő Tamás polgármester

Határidő: szöveg szerint

Erről jegyzőkönyvi kivonaton értesítést kap:

1. a Képviselő-testület tagjai,

2. Dr. Juhász László jegyző és általa:

* **- -**

**13. Művelődési Központ intézményvezetői megbízatás meghosszabbítása**

Bedő Tamás polgármester: A jelenlegi intézményvezető megbízása a közeljövőben jár le, de éppen a törvényi változás miatt javasolják, hogy hosszabbítsák meg Dr. Hörömpöliné Víkor Katalin megbízatását 2020. október 31-ig.

**Bizottsági vélemények:**

Bartókné Vincze Zsuzsanna az oktatási, művelődési, sport és vallási bizottság elnöke elmondja, hogy gyakorlatilag az előző előterjesztés technikai jellegű folyamányáról van szó. A bizottság egyhangúlag támogatja az előterjesztést.

Murányi László a városgazdasági, ügyrendi és összeférhetetlenségi bizottság elnöke közli, hogy a bizottság egyhangúlag támogatja a megbízás meghosszabbítását. Megjegyzi, a Művelődési Központnál nem dolgozott eddig még soha olyan ember, akit ennyiszer bíztak volna meg egy időre intézményvezetőnek.

43

Bedő Tamás szavazásra bocsátja a határozati javaslat elfogadását.

A Képviselő-testület egyhangúlag, 11 igen szavazattal a következő határozatot hozza:

**52/2020. (VI. 24.) önkormányzati**

Ref/54-1/2020.

**H a t á r o z a t**

Csongrád Városi Önkormányzat Képviselő-testülete a „*Művelődési Központ intézményvezetői megbízatás meghosszabbítása”* című előterjesztést megtárgyalta, és az alábbi döntést hozza:

1. A Képviselő-testület Dr. Hörömpöliné Víkor Katalin intézményvezetői megbízását a 2020. szeptember 1. – 2020. október 31. napjáig változatlan bérezés mellett meghosszabbítja.
2. A Képviselő-testület felkéri a polgármestert a munkáltatói intézkedések megtételére.

Felelős: Bedő Tamás

Határidő: 2020. augusztus 31.

Erről jegyzőkönyvi kivonaton értesítést kap:

1. Képviselő-testület tagjai
2. Kulturális Referens és általa
3. Dr. Hörömpöliné Víkor Katalin mb. igazgató
4. Munkaügyi Referens
* - -

**14. Tájékoztató az alapítványok tevékenységéről**

**Bizottsági vélemények:**

Bartókné Vincze Zsuzsanna az oktatási, művelődési, sport és vallási bizottság elnöke elmondja, a bizottsági ülésen részt vett mindkét kuratóriumi elnök. Megállapították, hogy számszakilag mindkét alapítvány rendben van, köszönhetően főként annak a nagylelkű felajánlásnak, amit városunk díszpolgára, Kása Zoltán nem csak a Gimnázium, hanem a Csongrád Város a Tehetségekért Alapítvány felé is megtett. Egy nagyon bőkezű összeggel támogatta az alapítvány működését, amit ezúton a város nevében is megköszön. Az alapítványnak az idén sokkal nagyobb mozgástere volt arra, hogy a felsőoktatásban tanuló, tehetséges csongrádi diákokat támogassa, és így az alaptevékenységében megfogalmazott célt elérje.

44

A Képzőművészetért Alapítvány részéről újabb kérésként és sürgetésként elhangzott a város felé, melyet az anyag is tartalmaz, hogy városunk jelképe a belvárosban található Servácius szobor az életfa szobor lassan kritikus állapotba kerül. Többször kértek be árajánlatot, ami nem jelentene olyan nagy összeget, hogy a város ne tudná betervezni a költségvetésébe, de ha el kell bontani, az mindnyájunk szégyene lenne, hiszen városunk jelképeként szerepel szinte minden marketing kiadványunkban.

Lapis András Kubikus kentaur c. szobrát hogyan tudjuk kölcsön kérni a megyétől?

A bizottság az alapítványok beszámolóját és az alapítványban a kuratóriumok munkáját megköszönve, 4 igen szavazattal, egyhangúlag elfogadni javasolja a beszámolót.

Murányi László a városgazdasági, ügyrendi és összeférhetetlenségi bizottság elnöke örül annak, hogy az előtte szóló felhozta a szobor felújításának szükségességét, de úgy gondolja, hogy van Csongrádon a Faipari Szakközépiskolában egy olyan szakember, aki töredékéért rendbe tudná hozni. Nem kell nagy költségekbe menni.

Amikor a megyei közgyűlés elköltözött a régi helyéről, minden folyosón 580 műalkotás volt. Ebben voltak jeles művészek alkotásai is, ki mennyit tudott hazavitt belőle „nem rossz szó beszél belőlem, nem tudták hová tenni.” Az akkori közgyűlés elnöke felé jelezte levélben 7-8 évvel ezelőtt, hogy Csongrád biztosítana helyet az összes gyűjteménynek. Válasz nem érkezett. A Kentaur szobor kerüljön Csongrádra.

Kása Zoltántól még lesz egy meglepetés bronz emlékplakett, ami az édesapját fogja ábrázolni, a rendelőintézet falán lesz elhelyezve. Közismert ember volt. Az alkotás milliókat érő, jelentős alkotás, a Máté szobrász házaspár fogja elkészíteni.

A bizottság egyhangúlag, 6 igen szavazattal támogatta a beszámolókat.

Gyovai Gáspár: Volt egy megkeresés, hogy a Kubikus kentaur szobrot köztéren szeretnék kiállítani és ehhez kérték a megyének a hozzájárulását. A szobor Csongrádon van a múzeumban. Ez nem volt Szegeden egyetlen sufniban sem, ez itt volt. A tulajdon van a megyénél, éppen ezért kértek tőlük egy hozzájárulást, hogy szabadtéren ki lehessen állítani. Az engedélyt meg is kapták. a tegnapi napon egyeztettek a művészekkel az elhelyezés körülményeiről. Nem nagyméretű szoborról van szó, ezért felmerülhet a veszélye annak, hogy esetleg valakinek megtetszik és hazaviszi. A biztonságos kihelyezését meg kell oldani. A szerző hozzájárult a köztéri kiállításhoz. A belvárosi tájház elé javasolják elhelyezni.

Bartókné Vincze Zsuzsanna: Kiegészítésként elmondja, hogy az Önkormányzat a Képzőművészetért Alapítvány szakmai vezetése és támogatása mellett egy pályázatot írt ki a félegyházi körforgalom köztéri alkotással történő ellátására. A pályázat az alapítvány szakmai vezetése, zsűrizése mellett bonyolódott le. Első helyezést ért el és kivitelezhetőnek tartják a megvalósításra, Losonczi Áron, Feketevár c. munkáját. Köszönetét fejezi ki az alapítványnak a pályáztatásban nyújtott segítségért.

45

Bedő Tamás: Minden erővel azon vagyunk, hogy meg is valósuljon a mű és nem csak ez, hanem más, csongrádi származású alkotók művei is. A Körös-torokba szeretnének egy nagyon látványos installációt.

Szavazásra bocsátja a beszámoló elfogadását.

A Képviselő-testület egyhangúlag, 11 igen szavazattal a következő határozatot hozza:

**53/2020. (VI. 24.)önkormányzati**

Ref/55-1/2020.

**H a t á r o z a t**

Csongrád Városi Önkormányzat Képviselő-testülete megtárgyalta és támogatja a „Tájékoztató az alapítványok tevékenységéről” c. előterjesztést és az alábbi döntést hozta:

A Képviselő-testület megköszöni mindkét alapítvány vezetőinek és tagjainak a munkáját, egyben kéri, hogy a Csongrád Város a Tehetségekért Alapítvány céljainak megfelelően, továbbra is támogassa a tehetséges, de nehéz anyagi körülmények között élő gyermekeket tanulmányaikban, a Csongrád Város Képzőművészetért Alapítvány továbbra is fejtse ki tevékenységét a csongrádi képzőművészet fejlődéséért.

Erről jegyzőkönyvi kivonaton értesítést kapnak:

1. Képviselő-testület tagjai
2. Kulturális Referens és általa
3. Közalapítványok elnökei
* - -

**15. Civil szervezetek 2020. évi támogatása ügyében**

Bedő Tamás polgármester a határozati javaslat 2. pontjában a határidőt 2020. július 15. napjára kéri módosítani. Ez azt jelenti, hogy a civilszervezetek, ha július 15-ig megszületik a döntés és aláírásra kerülnek a megállapodások, a teljes összeget megkapják júliusban, nem várnak augusztusig, hiszen lesz olyan, akinek már nyáron lesz rendezvénye. Amikor erről az előterjesztésről egyeztettek, úgy tűnt, hogy még 500 fő alatti rendezvények sem lehetnek.

**Bizottsági vélemények:**

Bartókné Vincze Zsuzsanna az oktatási, művelődési, sport és vallási bizottság elnöke elmondja, hogy a bizottsági ülésen ők is azt javasolták, hogy ha lehet, ne húzzák az időt augusztus végéig. Az előterjesztést egyhangúlag támogatta a bizottság.

46

Murányi László a városgazdasági, ügyrendi és összeférhetetlenségi bizottság elnöke közli, hogy a régi határidővel tárgyalták az előterjesztést, és azt 5 igen, 1 nem szavazattal támogatták.

Nagypál Sándor az egészségügyi és szociális bizottság tagja, az elnök távollétében elmondja, hogy a bizottság a módosítás ismeretében egyhangúlag támogatta az előterjesztést.

Bedő Tamás szavazásra bocsátja az előterjesztést.

A Képviselő-testület egyhangúlag, 11 igen szavazattal a következő határozatot hozza:

**54/2020. (VI. 24.)önkormányzati**

Ref/57-1/2020.

**H a t á r o z a t**

Csongrád Városi Önkormányzat Képviselő-testülete megtárgyalta a ***„Civil szervezetek 2020. évi támogatása ügyében”*** tárgyú. előterjesztést és az alábbi döntést hozta:

1. A Képviselő-testület a kialakult veszélyhelyzet miatt a civil szervezeteknek járó 2020. évi önkormányzati támogatás tekintetében a 2020. július hónapban tartandó testületi ülésen hoz döntést.
2. A Képviselő-testület felkéri a polgármestert, hogy az eseti bizottság a támogatás odaítélésére vonatkozó javaslatát 2020. július 15-ig terjessze a Képviselő-testület elé.

Határidő: 2020. július 15.

Felelős: Bedő Tamás polgármester

Erről jegyzőkönyvi kivonaton értesítést kap:

1. Képviselő-testület tagjai
2. Cseri Gábor alpolgármester és általa:
3. az érintettek
* - -

**16. A Képviselő-testület 2020. II. félévi munkaterve**

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke közli, hogy a bizottság egyhangúlag elfogadásra javasolja a II. félévi munkatervet.

Nagypál Sándor az egészségügyi és szociális bizottság tagja, az elnök távollétében közli, hogy a bizottság egyhangúlag elfogadásra javasolja az előterjesztést.

47

Bartókné Vincze Zsuzsanna az oktatási, művelődési, sport és vallási bizottság elnöke elmondja, hogy a bizottság egyhangúlag támogatja az előterjesztést.

Bedő Tamás szavazásra bocsátja az előterjesztést.

A Képviselő-testület egyhangúlag, 11 igen szavazattal a következő határozatot hozza:

**55/2020. (VI. 24.)önkormányzati**

Önk/12- 3/2020.

**H a t á r o z a t**

Csongrád Városi Önkormányzat Képviselő-testülete a 2020. II. félévi munkatervét a melléklet szerint állapítja meg.

1. A Képviselő-testület utasítja a jegyzőt, hogy a részletes munkaterv összeállításáról, és az érdekeltek részére történő kiadásáról gondoskodjon.

Határidő**:** 2020. július 20.

Felelős**:** Dr. Juhász László jegyző

2. A Képviselő-testület felhívja a bizottságok elnökeit, hogy a 2020. II. félévi munkatervüket 2020. augusztus 18. napjáig készítsék el.

Határidő: szöveg szerint

Felelős: a bizottságok elnökei

Erről jegyzőkönyvi kivonaton értesítést kap:

1./ a képviselő-testület tagjai

2./ Dr. Juhász László jegyző

3./ a napirend elkészítésében érintettek

* - -

48

 *az 55/2020. (VI. 24.) önkormányzati határozat melléklete*

***CSONGRÁD VÁROSI ÖNKORMÁNYZAT KÉPVISELŐ-TESTÜLETÉNEK***

***2020. II. félévi MUNKATERVE***

**SZEPTEMBER 24.**

* Csatlakozás a BURSA Hungarica Felsőoktatási Önkormányzati Ösztöndíjpályázat 2020. évi fordulójához, és tájékoztató az előző évi forduló eredményeiről.
* Javaslat: Csongrád Városi Önkormányzat Képviselő-testülete Felsőoktatási Ösztöndíjpályázat szabályzatának megalkotására

## Javaslat Csongrád Város Díszpolgára cím adományozására

## Javaslat PRO URBE – CSONGRÁD kitüntetés adományozására

## Javaslat Város Közösségéért Díj adományozására

**OKTÓBER 23.** *(péntek)*

***ünnepi ülés***

*- városi kitüntetések átadása, ünnepi műsor*

**OKTÓBER 29.**

- 2020. évi költségvetés III. negyedéves előirányzat módosítása

## - Beszámoló a Csongrádi Települési Értéktár Bizottság tevékenységéről

* Javaslat Szociális Díj adományozására

**NOVEMBER 26.**

* Tájékoztató Csongrád város közigazgatási területén működő Vadásztársaságok tevékenységéről.
* Javaslat „Év családja” Díj adományozására

49

**15.00** órától ***KÖZMEGHALLGATÁS***

 - a lakosság közérdekű kérdései, bejelentései.

**DECEMBER 17.**

- 2020. évi költségvetés IV. negyedéves előirányzat módosítása

**-** Csongrád Városi Önkormányzat 2021. évi belső ellenőrzési terve.

**2021. JANUÁR 23.**

* Csongrád Város Roma Nemzetiségi Önkormányzatának Képviselő-testületével a működési feltételek biztosításáról és a gazdálkodási feladatok ellátásáról szóló együttműködési megállapodás felülvizsgálata.
* A Csongrádi Óvodák Igazgatósága óvodái nyári nyitvatartási rendjének jóváhagyása
* Dr. Szarka Ödön Egyesített Egészségügyi és Szociális Intézmény keretében működtetett Széchenyi úti „Kuckó-mackó” Bölcsőde és a Templom utcai „Mesevár” Bölcsőde nyári nyitvatartási rendjének jóváhagyása.
* **- -**

**17. Az Alsó- Tisza-menti Önkormányzati Társulás és az általa fenntartott intézmények 2019. évi költségvetésének végrehajtásáról szóló beszámoló véleményezése**

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a csongrádi önkormányzatot 2.115.481 Ft költségként érinti és bevételként kb. 17-18 mFt többletet hoz a társulás a városnak, ami az Esély Szociális Intézményen keresztül történik. Az intézmény a tanyagondnokok, házisegítségnyújtás, szociális étkeztetések, idősek nappali ellátásában tevékenykedi. A bizottság egyhangúlag támogatja az előterjesztést.

Nagypál Sándor az egészségügyi és szociális bizottság tagja, az elnök távollétében közli, hogy a bizottság egyhangúlag támogatja az előterjesztést.

*A képviselő-testület létszáma a továbbiakban 10 fő, Bartókné Vincze Zsuzsanna képviselő távozott a teremből.*

50

Bedő Tamás szavazásra bocsátja az előterjesztést.

A Képviselő-testület egyhangúlag, 10 igen szavazattal a következő határozatot hozza:

**56/2020. (VI. 24.)önkormányzati**

Pü/29-1/2020.

**Határozat**

Csongrád Városi Önkormányzat Képviselő-testülete megtárgyalta és az előterjesztés melléklete szerint változtatás nélkül elfogadja az Alsó- Tisza-menti ÖnkormányzatiTársulás és az általa fenntartott intézmények 2019. évi költségvetésének végrehajtásáról szóló beszámolóját és annak mellékletét.

A Képviselő-testület a Magyar Államkincstár 2018. évi szabályszerűségi, pénzügyi ellenőrzésének utóellenőrzéséről készült jelentést, valamint a 2019. évről készített belső ellenőrzési összefoglaló jelentést változtatás nélkül elfogadja.

Határozatról jegyzőkönyvi kivonaton értesítést kap:

1. Képviselő-testület tagjai
2. gazdálkodási iroda és általa az
3. érintettek
* - -

**18. A Csongrád város közigazgatási területén autóbusszal végzett, helyi közforgalmú menetrendszerinti személyszállítás közszolgáltatási szerződés keretében történő ellátása tárgyában című pályázat elbírálása**

Bedő Tamás: A régi szolgáltató, a Volánbusz volt az egyetlen pályázó. Támogathatónak tartja a szerződést. Nagyon türelmes szolgáltatóról van szó, eddig is ők végezték ezt a feladatot.

Bedő Tamás szavazásra bocsátja az előterjesztést.

A Képviselő-testület egyhangúlag, 10 igen szavazattal a következő határozatot hozza:

51

**57/2020. (VI. 24.)önkormányzati**

FJL/146-1/2020.

**Határozat**

Csongrád Városi Önkormányzat Képviselő-testülete megtárgyalta a *„*Csongrád város közigazgatási területén autóbusszal végzett, helyi közforgalmú menetrendszerinti személyszállítás közszolgáltatási szerződés keretében történő ellátása” című előterjesztést és az alábbi döntést hozza:

1. Csongrád Városi Önkormányzat Képviselő-testülete önként vállalt feladatának ellátása érdekében, Csongrád Város helyi menetrendszerinti közösségi közlekedésének közszolgáltatási szerződés keretében történő ellátására kiírt pályázat eredményeként közszolgáltatási szerződést köt – a mellékelt tervezet szerint – a Volánbusz Zrt.-vel.
2. A Képviselő-testület felhatalmazza a polgármestert a melléklet szerinti közszolgáltatási szerződés aláírására.

Határidő: folyamatos, szerződés aláírása: 2020. június

Felelős: Bedő Tamás polgármester

Erről jegyzőkönyvi kivonaton értesítést kap:

1. a képviselő-testület tagjai
2. a fejlesztési és üzemeltetési iroda és általa
3. az érintettek
* - -

A Képviselő-testület ezt követően ***zárt ülésen folytatja munkáját***, az ott hozott ***58-60/2020.(VI. 24.)önkormányzati határozatok*** a következők:

**58/2020. (VI. 24.) önkormányzati**

FJL/297-1/2020.

**H a t á r o z a t**

Csongrád Városi Önkormányzat Képviselő-testülete megtárgyalta a„*Piroskavárosi Szociális és Rehabilitációs Foglalkoztató Nonprofit Korlátolt Felelősségű Társaság ügyvezető igazgató megbízása”* tárgyú előterjesztést, és az alábbi döntést hozta:

1. A Képviselő-testület a Piroskavárosi Szociális és Rehabilitációs Foglalkoztató Nonprofit Korlátolt Felelősségű Társaság Csongrád, Szent Imre u. 19. ügyvezetőjének, Kállainé Fodor Mariannát bízza meg 2020. július 1. napjától 5 év időtartamra.

Javadalmazását 150.000,- összegben állapítja meg, megbízási szerződése munkaidejét legalább napi 3 órában határozza meg.

52

A Képviselő-testület felhatalmazza a polgármestert az ügyvezetői megbízási szerződés megkötésére a fenti feltételek szerint.

*Határidő:* azonnal

*Felelős*: Bedő Tamás polgármester

1. A Képviselő-testület utasítja az ügyvezetőt a cégbírósági bejelentés megtételére.

*Határidő*: 2020. június 30.

*Felelős*: Kállainé Fodor Marianna ügyvezető

Erről jegyzőkönyvi kivonaton értesítést kap:

1. A képviselő-testület tagjai
2. Gazdálkodási Iroda
3. Fejlesztési és Üzemeltetési Iroda és általa:
4. Kállainé Fodor Marianna ügyvezető igazgató

**- - -**

**59/2020. (VI. 24.)önkormányzati**

Ref/44-6/2020

**H a t á r o z a t**

1. Csongrád Városi Önkormányzat Képviselő-testülete a helyi kitüntető cím, valamint díjak alapításáról és adományozásáról szóló 20/2013. (XI. 21.) önkormányzati rendelet 3.§-a alapján ***2020. évben*** ***Pedagógiai Díjat*** adományoz

**Kissné Kocsis Marianna pedagógus**

**részére**

Kissné Kocsis Marianna 1998 óta tanít magyar nyelv és irodalmat a csongrádi Batsányi János Gimnáziumban. Mindennapi oktató és nevelő munkája mellett, azóta folytat eredményes tehetséggondozó munkát. Tudása, személyisége, módszertani felkészültsége miatt, az általa nem tanított diákok is látogatják tehetséggondozó szakköreit, s érnek el országos eredményeket tanulmányi versenyeken.

2014-ben tantárgygondozó szaktanácsadói képesítést szerzett, 2013 óta rendszeresen vállal érettségi elnöki feladatokat, többször tartott városi továbbképzésen módszertani bemutatót. Iskolánk Mentoráló intézmény címet nyert el, melynek keretében a tanárnő a disputamódszer disszeminációját végezte, a környék pedagógusainak mutatta be a módszert, oktatófilmet készített. A tanárnő szakmai felkészültségét mutatja a minősítő eljárásban szerzett 100 %-os eredménye.

Tehetséggondozó munkájának eredményességét mutatja, hogy tanulói nemcsak regionális, hanem országos versenyeken is eredményt érnek el minden tanévben.

53

Munkájának különös érdeme, hogy nem néhány gyereket versenyeztet, az évek alatt csaknem félszáz tanítványa szerepelt eredményesen esszéíró, szónokverseny, disputaverseny, helyesírási verseny, OKTV, Lotz-verseny, Kazinczy-verseny, Édes anyanyelvünk verseny, szavalóverseny, Bolyai anyanyelvi csapatverseny regionális, megyei, országos megmérettetésein. Tehetséggondozó munkájában fontosnak tartja a kortárssegítést, a csapatmunkát, a gyakorlatban alkalmazható képességek fejlesztését. Kiváló tehetséggondozó munkáját mutatja az is, hogy a versenyeztetés mellett az iskolatévé adásainak készítésébe azokat a diákokat is bevonja, akiknek nem a tantárgyi tudásuk a kiemelendő.

Osztályfőnökként is minden nap örömét leli a tanulókkal való foglalkozásban, és őszinte örömmel veszi és követi diákjai eredményeit, kíséri figyelemmel pályájukat az érettségi után is.

Kapcsolata tanítványaival, kollégáival példaértékű, az iskola diáksága és tanárai is választották már többször az év tanárának, munkáját többször 100%-ra értékelték. Kiemelten figyel a hátrányos helyzetű tanulókra, mentorált diákot az Útravaló programban, a Csongrád Város a Tehetségekért Alapítvány titkára. Pályázati tevékenységének köszönhetően diákjait a határon túlra is eljuttatta, a Felvidéken tett tanulmányút mellett vitt diákját a Délvidékre is versenyezni, s tanítványaival New Yorkban a Magyarok Házában is fellépett ünnepi műsorral.

A felsorolt szakmai és emberi értékei, tehetséggondozó munkája alapján Kissné Kocsis Marianna tanárnő 2019-ben Bonis Bona- A nemzet tehetségeiért Díj Kiváló tehetséggondozó kategóriájában kapott elismerést.

Munkája során sok egykori diákunk életútjának alakulásában meghatározó szerepet játszott. Egyéniségére a tanórákon túl, szakkörön kívüli és munkaidőn túli tehetséggondozó munkájára a legtöbb tanítvány szeretettel és tisztelettel gondol vissza. Többek között nekik is köszönhető, hogy az iskola továbbra is csábító oktatási központ a város és a környék gyermekeinek.

Munkáját olyan kimagasló színvonalon végzi, hogy a gyerekek szívesen tanulnak az iskolában, a tanulókhoz való megértő-elfogadó viszonyulás, a személyre szabott törődés a tehetséggondozásukban igen szép eredményeket hozott. A tanulmányi és egyéb versenyeken elért helyezéseik, országosan is rangot teremtettek az iskolának, városnak. Kollégái igazi mesterpedagógusként is számíthatnak segítségére minden téren.

 Kissné Kocsis Marianna nevelő-oktató, azon belül tehetséggondozó munkáját évtizedek óta lelkiismeretesen és példamutatóan végzi, magas fokú pedagógiai, szakmai felkészültségével élen jár az újszerű és hatékony pedagógiai módszerek alkalmazásában és példamutató magatartást tanúsít a közösségi és magánéletben is. Mindezek teszik Őt méltóvá a Pedagógiai Díjra.

- - -

**Dr. Lantosné Mucsi Éva óvodapedagógus, tagintézményvezető részére**

1993-ban került kinevezésre a Templom utcai „Delfin” óvoda, óvodapedagógusaként. 2006-ban választotta meg az alkalmazotti közösség tagintézmény vezetőnek.

54

A szakmai elhívatottságára jellemző, hogy a középpontban a gyermekek szeretete, a gyermekek egyéni képességeinek figyelembe vételével a személyiségük, készségeik komplex fejlesztésére törekedett, ennek érdekében folyamatos továbbképzéssel fejlesztette kompetenciáit. Mindig nyitott volt az új pedagógiai, alternatív módszerek megismerésére, fontos volt számára a szakmai attitűd fejlesztése érdekében. Törekedett arra, hogy vezetőként a nevelőközösség is az innovatív szemléletet vallja. Támogatta, megerősítette a kreatív ötleteket, a megvalósításhoz a feltételeket biztosította. Az intézmény stratégiai fejlesztésének kidolgozásakor új lehetőségként tervezte és valósította meg a nevelőközösséggel 2006-tól a vízhez szoktatás feltételeinek kialakítását, megvalósítását, mely a mai napig heti rendszerességgel működik. Nagy hangsúlyt fektetett és az óvoda egyéni arculatának kialakításakor célként fogalmazta meg az egészséges életmód megismerésére nevelést, mindennapi szokássá alakítását. 2011-ben a Vöröskereszt bázisóvodájának választották a tagintézményt, a célok, feladatok kidolgozásakor törekedett arra, hogy ne csak a gyermekek, hanem a szülők és családok is bekapcsolódjanak az egészséges élet megismerésébe és megóvására szervezett programokba. Az inkluzív nevelés bevezetését, szemléletformálás elindítását vállalta fel szoros együttműködéssel a Pedagógiai szakszolgálat gyógypedagógusainak együttműködése által, amikor 2009-ben a fogyatékkal élő gyermekek integrált nevelésére 2 csoportba biztosította a feltételeket. Nagyon fontos feladatának tartja, hogy minden gyermek számára biztosítva legyen a testi-lelki harmonikus differenciált fejlesztés. Személyiségére jellemző a kezdeményező készség, kreativitás, a tolerancia az őszinte elfogadás képessége. Vezetői tevékenysége alatt arra törekedett, hogy az intézményben nyugodt, biztonságos, családias légkör, egymás iránti tisztelet, megbecsülés hassa át a tevékenységeit a kollektívának. Mindennapi munkája során, önmagát kritikusan értékelte ennek hatására, folyamatos fejlődés és tudatos önfejlesztés jellemezte. Szakmai, elméleti tudása példamutató, minden eszközzel, tevékenységgel törekedett arra, hogy az intézmény minőségi fejlődése érdekében a rábízott vagy vállalt feladatokat, pontosan, jó szervezéssel a bevont partnerekkel együttműködve, kapcsolatokat kialakítva és fenntartva valósítsa meg.

Az óvodás gyermekek konstruktív fejlődéséért végzett, ódaadó munkája, a következetes, lelkiismeretes, együttműködő, identifikációs munkakapcsolata teszi őt méltóvá a Pedagógiai Díjra..

**- - -**

**Kozmutza Flóra Általános Iskola és Szakiskola Csongrádi Tagintézmény** **tantestülete** **részére**

A „kisegítő iskola – Révai Lexikon szerint- „gyenge tehetségű gyermekek” csongrádi oktatásának, nevelésének története az 1900-as évek elejére nyúlik vissza. Az iskola a város számos épületében működött már és sok fenntartó irányította munkáját. Ma a csongrádi intézményben általános iskolai oktatás (1-8. évfolyam), valamint 2010-től óvodai nevelés folyik. A tanulók létszáma az elmúlt pár évben stagnált, vagy csökkent, ma a teljes intézményi létszám 47 fő. Jelenleg 4 iskolai, és két óvodai csoport működik az intézményben.

55

A Kozmutza Flóra Gyógypedagógiai Intézmény csongrádi tagintézményébe azok a sajátos nevelési igényű gyermekek járhatnak, kaphatnak speciális nevelést, oktatást, akiknek a státusza gyenge vagy középsúlyos értelmi fogyatékos.

Az iskola pedagógusai, gyógypedagógusai mindennap olyan speciális nevelést, oktatást biztosítanak a gyakran halmozottan akadályozott gyermekek számára, mely nemcsak egyénileg különböző, hanem sokszor naponta is különbözik. A szellemi és/ vagy testi fogyatékkal élő gyermekek lelki feltöltődése napról napra változik. Ehhez a napi változáshoz, speciális igényhez igazodnak az iskola kreatív pedagógusai. Munkájukban mindig érződik a tolerancia, a gondoskodás, az élet apró örömeinek érzékelése és érzékeltetése.

Oktató nevelő munkájukban nagy hangsúlyt helyeznek a differenciálásra. Feltérképezik a tanulók erős és fejlesztendő képességeit. A tehetséggondozás területén számos versenyre juttatják el a tanulókat. Nagy számban vettek és vesznek részt rajzversenyeken, számukra rendezett sport – és tanulmányi versenyeken, de megmérettetik magukat minden évben a hon és népismereti versenyen is. Évente több kulturális műsort szerveznek, melyet saját tanulóik színészi tehetséggel adnak elő. A műsorokra számos alkalommal meghívják a Kisréti Fogyatékos Otthon, Fogyatékkal élők Nappali Ellátásának intézményét, valamint a város életében meghatározó művészeket, művészeti csoportokat. Jó kapcsolatot ápolnak a város más intézményeivel, többségi iskoláival, civil szervezeteivel. Tanulóik továbbtanulásának irányai lehetnek Szentesen, Szegeden és Hódmezővásárhelyen lévő speciális oktatási intézmények, ahol a tanulók szakmát tanulhatnak, illetve előfordul az is, amikor helyben tudnak továbbtanulni a csongrádi szakképző intézményekben.

Igyekeznek kompenzálni a családok nehéz körülményeiből adódó hátrányokat. Együttműködő, együtt nevelő kapcsolatot alakítanak ki a családokkal. Nagy figyelmet fordítanak a tanácsadásra, a családok segítő nevelésére.

A nevelőtestület hitvallása:

„A gyerek olyan, mint a pillangó a szélben:
egyesek magasabbra szállnak, mint mások,
de mindegyikük legjobb tudása szerint repül.
Miért hasonlítanánk hát össze őket?
Mindegyik más.
Mindegyik különleges.
Mindegyik gyönyörű!”

A tantestület az évtizedek óta végzett „nem összehasonlító”, hanem egyénre szabott, a különlegest, a gyönyörűt meglátó munkájuk érdemeként vált méltóvá a Pedagógia Díjra.

2. A Képviselő-testület felkéri a polgármestert, hogy a Pedagógus Napi ünnepségen a kitüntető díjat adja át **Kissné Kocsis Marianna, Lantosné Mucsi Éva** és a **Kozmutza Flóra Általános Iskola és Szakiskola Csongrádi Tagintézmény** **tantestülete** részére.

Határidő: 2020. augusztus 31.

 Felelős: Bedő Tamás polgármester

56

Erről jegyzőkönyvi kivonaton értesítést kapnak:

1. Képviselő-testület tagjai
2. Kitüntetettek
3. Gazdálkodási Iroda

**- - -**

**60/2020. (VI. 24.)önkormányzati**

Ref/45-5/2020

**H a t á r o z a t**

1. Csongrád Városi Önkormányzat Képviselő-testülete a helyi kitüntető cím, valamint díjak alapításáról és adományozásáról szóló 20/2013. (XI. 21.) önkormányzati rendelet 2.§-a alapján 2020. évben ***Testnevelési és Sport Díjat*** adományoz

**Kondor Csaba testnevelő tanár, sportoló részére**

Kondor Csaba több mint két évtizede a Sághy Mihály Szakgimnázium, Szakközépiskola és Kollégium informatika szakos tanára. Négy diplomával rendelkezik, szakmai felkészültsége magas szintű. Kollégiumi nevelőként rendszeresen sportfoglalkozásokat szervez a diákság számára. Saját példájával a sportos, egészséges életmódot hirdeti. Többszörös masters magyar bajnok ergométeren, többször teljesítette a Hungaroringen megrendezett 24 órás kerékpáros teljesítmény versenyt, rendszeres résztvevője a különböző félmaratoni, maratoni futóversenyeknek. Nyaranta diákjainak vízitúrákat szervez. Több éven keresztül vezette a diák önkormányzatot, számtalan tömegsport rendezvény szervezésével. Az újjászervezett Olimpiai Ötpróba versenyeinek követelményeit az elsők között teljesítette, mely rendezvénysorozatra több diákját is elvitte. Életmódjával, szervező készségével mindig meg tudja szólítani a fiatalokat. Példamutatásának köszönhetően sok egészséges fiatal került már ki az iskola falai közül.

Munkájának méltó elismerése a Testnevelési és Sport díj.

**Szremkó Krisztina vízilabdaedző, sportoló részére**

Eredményei sportolóként: Világbajnok (1994, Róma), VB második (2001, Fukuoka), Európa-bajnok (2001, Budapest) és ezüstérmes (1995, Bécs), továbbá Világkupa-elsőséggel és harmadik hellyel is büszkélkedhet. Hatszoros Magyar Bajnok, kétszer nyert a kor legmagasabb szintű nemzetközi klubversenyében (BEK, mai BL) bronzérmes.

Kétszer szerepelt olimpián: Athénban (2004) a hatodik, Pekingben (2008) a negyedik helyen végzett magyar nemzeti együttesnek volt oszlopos tagja.

57

Kriszta 2010 óta él Csongrádon és neveli két gyermekét párjával, Gáborral. Azóta edzősködik a vízilabda egyesületnél és nagy szorgalommal szervezi az óvodás és kisiskolás korú gyermekek foglalkozásait. Edzőként B osztályos bajnoki címet szerzett a leánygyermek korosztállyal és bronzérmet nyert a felnőtt női bajnokság másodosztályában indított csapattal 2018-ban. Ugyanebben az évben Senior Európa Bajnok címet nyert a szlovéniai Kranjban. Több mint tíz éve a  Magyar Vízilabda Szövetség edzője, jelenleg az Alföld régió tehetségeivel dolgozik.

Az Egyesület tagjai büszkék arra, hogy kollégáik között tudhatják. Munkája a klub életében nélkülözhetetlen, elhivatottsága és alázata példamutató. Mindezek teszik Őt méltóvá a Testnevelési és Sport Díjra.

2. A Képviselő-testület felkéri a polgármestert, hogy a sportteljesítményeket elismerő városi ünnepségen a kitüntető díjat adja át **Kondor Csaba** és **Szremkó Krisztina** részére.

Határidő: 2020. szeptember 10.

 Felelős: Bedő Tamás polgármester

Erről jegyzőkönyvi kivonaton értesítést kapnak:

1. Képviselő-testület tagjai
2. Kitüntetettek
3. Gazdálkodási Iroda

**- - -**

**Képviselők interpellációi:**

**Gyovai Zsolt:**

* Kifogásolja a Református templom kertjének tisztaságát. Sokan megfordulnak ott kutyákkal, mivel a közelben van egy állatorvosi rendelő. Elég szemetes a park. Kéri, hogy helyezzenek ki kukákat, amit a kutyások is tudnának használni.

Szinten ezt a parkot érinti, hogy sokan WC-nek használják, ennek oka, hogy a buszpályaudvaron lévő illemhely nincs mindig nyitva. Kéri az önkormányzatot, hogy az autóbuszállomással vegye fel a kapcsolatot, mert úgy tudja, hogy ott van egy bérlő, aki üzemelteti a mosdóhelyiséget, vele kellene egyeztetni, hogy a nyitva tartás legyen hosszabb, reggeltől késő délutánig, mert a közelben egyáltalán nincs mosdó helyiség.

* Egyre gyakrabban látja, hogy a kukás autóból folyik a szemét leve szerte a városban. Megkérdezte a gépkocsivezetőket és az illetékeseket, hogy mit lehetne ez ellen tenni. Elmondták, hogy be lehet hegeszteni a gépkocsin a lyukat, de ezek a sérülések azért keletkeznek, mert sok lakos a kuka aljába helyezi el a betontörmeléket és felőre rakják a kommunális hulladékot, a betondarab pedig felsérti a kukásautó alját. Kéri, hogy ezen próbáljanak meg változtatni, mert nagyon nem szép látvány.

58

* A Mezőgazdasági Szakközépiskolánál a Dankó I. u.- Kereszt u., illetve Szentesi út háromszögben van egy telefonakna és attól kb. 1,5-2 m hosszan, eső alkalmával bokáig ér a víz. Már három éve interpellál ebben a témában.
* Kérték a lakók a Fő utcán lévő szemétgyűjtő edényzetek javítását, cseréjét, különösen az Erzsébet Szálló oldalánál, ahol cigarettatartó is van benne, ezért sűrűbben is használják.
* Kátyúzásra hívja fel a figyelmet, bár látja, hogy voltak kátyúzások, de még néhány helyen elég nagy kátyúk maradtak, melyeket kér ellenőrizni.
* Kinek a feladata a Csuka Csárda lejáratának a Mol kút felé eső részének rendben tartása? A csárda tulajdonosa az ő részét rendben tartja, de a Vágóhídtól a volt Mirköz üdülőig embermagasságú gaz van, nincs rendben tartva. Ezt máskor a Városellátó megcsinálta.
* Jelzés érkezett a Kisréti Otthontól, hogy az Otthont megközelítő kerékpárút, főként, ahol átérünk a Holt Tiszán és elfordulunk az otthon felé, nagyon rossz állapotban van, a fű is át nőtt az aszfalton. Csinálni kellene vele valamit.
* A Kereszt u – Erzsébet u. 1. sz. alatti ingatlan lakói keresték meg azzal, hogy a kapubejáró előtti rész korábban dugulás miatt fel kellett ásni, de még mindig nincs helyreállítva. Ennek elvégzését kéri.
* Ha a Kis-Tisza utcai szennyvízátemelő rekonstrukciója elkészül, a gazzal benőtt földkupacokat a kivitelező takarítsa el, mert nem szép látvány a Járási Hivatal környékén.
* A UPC Csongrádon egyik napról a másikra bezárta az ügyfélszolgálati irodáját, így Szentesre kénytelen menni mindenki ügyet intézni. A csongrádi előfizetők jelentős része UPC-s, jó lenne, ha legalább heti 2 alkalommal lenne itt is ügyfélfogadás.

Cseri Gábor: Sajnos a UPC-s internethálózat nagyon rosszul működött, instabil volt, ezért szeretnének kérni egy tájékoztatást róla, hogy ezen hogyan tudnának javítani, mert ha ez csak Csongrádon volt, akkor itt javítsák meg.

**Laczkó Zsolt:**

-Az előző ülésen elhangzott interpellációira adott válaszokat újra szeretné kérni, mert nem kapta meg.

- A Szentesi útra menő vasúti átjáróhoz kér világítást, mert a kilencesbe azon az útszakaszon mennek át a tanyán élő emberek. Ugyanez az útvonal jobbról és balról be van nőve fával, meg kellene nyesni, mert autóval nem lehet bemenni az út végéig.

- A Zsinór u. 40. szám alatt úthiba van. Fel kell venni a Közútkezelővel a kapcsolatot mert hozzájuk tartozik.

59

- Az Ivóvízminőség ellenőrzést minden hónapban kérheti, de úgy sem kap választ.

- Többször kérte a Körös-toroki táblákkal kapcsolatban, hogy a Mezőgazdasági Szakközépiskolánál, a Kozmutza Flóra Iskolánál, illetve a Vasút u.- Fő u. csatlakozásánál nem jól vannak kihelyezve, mert nem a Körös-torok felé mutat a tábla, hanem éppen az ellenkező irányba.

- A megépített félegyházi körforgalommal kapcsolatban a következőket adja elő:

Hat évvel ezelőtt kezdeményezte a körforgalmak felújítását. Akkor megtekintették a hivatal mérnöki irodájával, polgármester úrral, a közútkezelővel, a városellátóval és megállapították, hogy a Félegyházi úton lévő körforgalomnál van egy köpenycső, ami keresztülmegy az úton és oda lehetne vizet vezetni a hálózatból. Ez el lett felejtve és rá lett hordva 500 m3 föld. Ki volt az ötletadója ennek a „nem szép” körforgalomnak és a kivitelezővel egyeztetett-e, aki a karbantartója is ennek a körforgalomnak, hogy a kivitelező tudja-e locsolni, karbantartani ezt a füves területet?

Most úgy néz ki, hogy ahol egész nap éri a napsütés, teljesen kipusztult a fű, a damilos fűnyíróval pedig bele van vágva. Jó lett volna, ha annak idején a kivitelező, a karbantartó és az ötletadó egyeztetnek és rájönnek arra, hogy nem kell oda építeni semmit, mert nem tudják karbantartani.

**Murányi László:**

* Az Aranykosár ABC előtt három éve ott van egy autógumi. A mellette lévő hirdetőtábláról lógnak a régi hirdetmények.
* A MÁV lassan már nem közlekedtet vonatot Csongrádon, vezetői szinten milyen intézkedés történt ebben?
* A Síp Iskola hátsó udvarán fölállítottak egy fa szobrot. Egy gimnáziumi szobrász ajánlotta fel az iskolának kb. 20 évvel ezelőtt. Ha még meg van, lehet, hogy meg lehetne menteni.
* A Síp Iskola mögött, a Dob u. 10. sz. alatti ingatlanra ráhajlanak az ott lévő fenyőfák, megrongálják a háztetőt.
* A Gimnáziumot takaró fenyőfákat miért nem vágták már ki? Erről már döntöttek, csak lépni kellene benne.
* Alsóváros: februárban volt egy éve, hogy megígérte a polgármester, hogy az alsóváros két frekventált helyére kamerát helyeznek el. Meg is lettek vásárolva, az oszlopok is állnak, és amikor rákérdez, azt a választ kapja, hogy a Démászon múlik. A teljes iratanyagát kéri, hogy mi történt a kamerákkal tavaly február óta. Ki, mit intézett, mi van a Démásszal. Megjegyzi, felajánlotta, hogy kéri az anyagot és két hét múlva hozza a Démász ajánlatát.
* A Kemény Zs. utcában soha nem volt világítás. Ezt már évek óta kéri.

60

* A Vörösmarty utca lassan járhatatlan. Egyes szakaszokon még nem épült járda, időközönként kap erre a felvetésére választ.
* Csongrádon a zöldhulladék elszállításában semmi fegyelem nincs, nagy kupi van a házak előtt. Mindenki akkor teszi ki a szemetet, amikor akarja. Kellene, hogy legyen Csongrádon közterületfelügyelet. Egy fő van, tudja.
* A lekaszált fű ott rothad el a benzinkútnál ezzel tönkre téve az alatta levő füvet, aminek kell egy év, hogy újra kizöldüljön. Minden lakos tudja, hogy mikor történik a zöldhulladék elszállítása. Ki ellenőrzi, hogy mikor rakták ki? Most, hogy lazítottunk a közterület használatán, nézzék meg, hol állnak az autók tömegesen, kinek volt ez jó? Mindenképpen kellene egy plusz közterületfelügyelő.
* Vasút u. – Fő u. sarkára kellene egy szemetest tenni, mert ott nagy a forgalom, üzletek is vannak ott.
* Ígéret már volt rá, hogy a Síp utcai rendelőnél, ahol sokan megfordulnak kihelyeznek egy szemetest, de ez még nem történt meg.
* A Pennynél lévő nagy kanyar melletti házat felújították, 30 m-en mindenféle törmelékkel van végig rakva, benőtte a gaz. Már bekérte az anyagát, meg fogja nézni, de ehhez hasonló eset nagyon sok van Csongrádon.

**Dr. Kádár László:**

* A Tulipán utcával szemben lévő parkban rendszeresen parkolnak az autók. Ez egyrészt tönkre teszi a parkot és az újonnan megcsinált járdát is, ami jelentősen meg is süllyedt ez miatt, előbb-utóbb be is fog törni. Ez napi probléma. Korábban már kérte, hogy zárják le ezt a részt. Megjegyzi, nem azért parkolnak ott az autók, mert nincs parkolóhely. Jellemzően 4-5 autó parkol ott, de volt már, amikor 10-12 is ott parkolt.
* Kéri a négyöles út melletti kátyúknak a feltöltését. A korábbi feltöltést a mostani esős időszak kimosta, ezzel balesetveszélyessé vált, sokan közlekednek arra kerékpárral is. Ezzel egyidőben a Levendula u. és a Dália u. közötti garázsok közötti út feltöltését is kéri, mert ott is rengeteg kátyú alakult ki ebben az esős időszakban. Kb. 60-70 garázs van azon a részen, sokan járnak arra.
* A Vasvirág u. 20. szám után lévő útszakaszon több kátyú is van, viszonylag nagyok az útközepén és útszélén is. Nemrégen az egyik lakó feltöltötte, de kéri, hogy a feltöltést ne bízzák a lakosságra.
* Hatalmas kátyú van a Rozmaring u. 14. sz. előtt, a Búzavirág utcában is egy helyen 15-20 cm mélyen megsüllyedt az aszfalt, ez is nagyon balesetveszélyes.

61

* Az Orgona u. 16-18. között évek óta ott van hagyva egy útlezáró korlát. A lakók azt mondják, hogy talán a vízvezetékkel csináltak valamit évekkel ezelőtt. Most elhúzták az egyik bokor alá. Kéri, nézzenek utána, hogy kié és szállíttassák el.
* A Hársfa utcai játszótéren rendszeresen sétáltatnak kutyát. Tudják, hogy nem szabad, azt is tudják, hogy kevés a közterületfelügyelő, sajnos nem tudnak mindenhol jelen lenni. Van kirakva egy tábla, de olyan helyen, amerről kevesen járnak be a játszótérre. Kéri, hogy tegyenek ki a játszótérnek más bejáratához is táblát, hogy ott is látható legyen, hogy arra a területre tilos bevinni kutyát.
* Az Orgona utcai játszótéren van egy nagyon szép kút, van is benne víz, mert esett az eső, egyébként nincs. Mikortól fog működni az a kút, mi az oka, hogy nem működik? Lenne rá igény. Különösen nyáron nagyon sokan fogják használni, mert árnyas.
* A Muskátli u. 11. szám előtt hiányzik a szemetes, kéri a pótlását, hogy ne legyen üresen a helye.
* Az Akácfa utcai garázsok környékén néhol embermagasságú a gaz. Ez a gát tövében van, ott nincs ház, az illetékesek nem vágták le. Szerinte arra is kiterjedhet a szerződésük a vállalkozóval. Maga a terület nem nagy, amit le kellene vágni.
* A Holt-Tisza töltésén van egy jól kitaposott ösvény, amit az elmúlt időszakban nagyon benőtt a fű. Vannak lakások, házak a töltés mellett, sok lakó ezt a kitaposott utat karbantartotta, megnyírta, de már idős emberek, akik ezt már nem tudják a továbbiakban végezni. Kéri, hogy amennyiben van rá mód, fűkaszával vágják le ott is a füvet.
* A Hársfa utca irányából menve, a Kerekároknál van egy hatalmas méretű hirdető tábla, ami az önkormányzat tulajdona és nincs rajta semmi sem. Vizsgálják meg, hogy lehetne-e vele valamit kezdeni, hogy ne azt a nagy, csúnya szürke felületet nézze a városba látogató és az itt lakó sem. Akár a városról egy képet lehetne rá helyezni, vagy valamilyen módon próbálják meg hasznosítani.

**Máté Attila:**

* Az előtte szólóhoz csatlakozva elmondja, hogy azzal a hirdetőtáblával olyan szempontból is kezdeni kellene valamit, hogy ezek a szeles idők kezdik kikezdeni, illetve nehogy egyszer mindenestől elvigye a szél. Szerkezetileg is meg kellene nézni.
* A Hársfa utcai és Tulipán utcai játszótérrel kapcsolatos problémával őt is megkeresték, ezt még annyival egészítené ki, hogy a vírusos időszak alatt a játszóterek fertőtlenítve voltak. Ha van rá mód, időközönként az összes játszóteret fertőtlenítsék ezt követően is.

62

* Az óvárosban, a halászházakhoz vezető út mellett és a halászházak közvetlen környezetében vállig érő gaz, dzsungel fogadja az odalátogatót, miközben a Kormány oldaláról egy hazai turizmusélénkítő, beharangozó szlogenek, híradások vannak. Nem szerencsés, hogy egy nevezetesnek tartott városrészt így elhanyagoljanak. Kéri Gyovai Gáspár alpolgármester urat, hogy segítsen abban, hogy ezt a problémát meg tudják oldani.
* A bökényalj úton már évekkel ezelőtt kért egy záróvonalat, éppen oda, ahol a napokban történt egy baleset. Tudja, egy záróvonal nem old meg mindent, de figyelemfelhívásra is jó. Indokolt lehet a felfestése.
* Az óvárosban jelentős az átmenő tehergépjármű forgalom. Ez vonatkozik a Városellátó Intézményre is, mert a törmelékkel megrakott traktorok az óvároson keresztül közlekednek, illetve a betontelepről is ott járnak az autók. Nem tudja, miért nem használják a bökényalji utat. Nem egyszer látta a sárga színű markolót is ott közlekedni. Az a Baross G. rkp. rész nem erre a teherforgalomra van kitalálva, mindenki tudja, hogy töltésből kialakított út, ami egy kisebb átmenő forgalmat elbír, de ilyen nagy teherautókat nem.

Szólt az intézményvezetőnek, kérte, hogy ebben történjen előrelépés, de nem történt. A tegnapi napon szólt a rendőrkapitány úrnak is, ebben egyeztetést fognak tartani. Nem az a célja, hogy ott bárkit megbüntessenek, de valamit tenni kell.

* A Nagyboldogasszony templom reflektorral történő megvilágítása továbbra sem oldódott meg. A korábbi interpellációjánál az egyik még világított, akkor kijöttek, csináltak valamit az egyik villanyoszlopnál, de rá 1-2 hétre a másik lámpa is tönkrement. Azóta esténként teljes sötétségben van a templom.

A toronyzenéért köszönetét fejezi ki az egyháznak, illetve azoknak, akik kitalálták és biztosítják minden nap. Nagyon jó visszajelzéseket kaptak ezzel kapcsolatban. A plébános úrral egyeztettek ez ügyben, aki kikérte a véleményét, hogy milyen visszhangja van. Ennek hatására hozták előrébb egy órával a térzenét. Úgy gondolja, hogy kellő megvilágítással ők is könnyebben mozognak a toronyban, amikor az ajtaja kinyílik.

* A Hársfa utcai szennyvízátemelő a négyöles út mellett van, a beruházás kapcsán beharangozták, hogy meg lesz csinálva, hogy ne legyen bűzhatás. Ez a mai napig nem valósult meg.
* A Szent János kút melletti parkolót kéri kátyúzni.

63

 Köszönetét fejezi ki a Városellátó Intézménynek, illetve a fő-kertész asszonynak és a városvezetésnek a Szentháromság téren és a Fő utcán kihelyezett virágládákért. Véleménye szerint mindenki nagy megelégedésére szolgál, és köszönetüket fejezik ki az intézménynek és azoknak, akik a megvalósításban részt vettek.

**Bartókné Vincze Zsuzsanna:**

* Nagy nehezen megérkezett a pályázati pénzből vásárolt űrszelvény karbantartó, nyeső gép. Mikor tervezik használni? Ugyanis a külterületi utakon már lassan csak dzsungel vágóval lehet közlekedni.
* A gazdasági program is kitért az ipari parki fejlesztéseken belül, hogy elkészült az ipari park bejárata, egy teljesen új aszfaltozott rész. Mikor tervezik megnyitni ezt az utat? Már több, mint egy éve úgy áll.
* Szintén a gazdasági és munkaprogram tartalmazza a leromlott állapotú bérlakások bontásánál a József A. u. 1a., 1b. elbontását. Információja szerint, a helyükön garázsépítést terveznek. Ezt az önkormányzat tervezi saját beruházásként, saját bevételt termelő dologként, vagy pedig bevállaltuk a bontás költségét valaki helyett, aki ebből majd hasznot fog később húzni.

**Nagypál Sándor:**

Köszönetet szeretne mondani az önkormányzatnak. A Tanya 766. szám alatt lakik egy testvérpár. Évek óta nem volt villanyuk, a Démász nem állt szóba senkivel sem. Ez a testvérpár köszöni a villanyt, nagyon örülnek neki. Ez köszönhető a szociális irodának és a mostani tanyagondnoknak.

* A Nyíl u. 19., 21. szám alatti ingatlanra vonatkozóan történt intézkedés, az alpolgármester úr is volt a helyszínen. Ott áldatlan állapotok vannak, nincs ajtó, ablak az épületen, hatalmas bozót van ott. A környéken lakók fel vannak háborodva. Tudja, hogy folyamatban van az ügy. Ezt azért mondta, mert a közvetlen szomszéd tett egy olyan megjegyzést, hogy különböző dolgok folynak abban a bozótban.
* A Kert utcai és a Széchenyi utcai átemelő miatt borzasztó bűz van. Ezt már az elmúlt évben elmondta a testületi ülésen, amire a polgármester úr azt mondta, hogy folyamatban van a beruházás. A közvetlen közeli lakó mondta el, hogy milyen áldatlan állapot van a bűz miatt.
* A Tisza oldalon jó lenne, ha már befejeznék a kátyúzást. Van még jó néhány, ami veszélyes. A keskenyebb részen lévő letérőn is elég sokan járnak, abba még ha csak homokot tennének, az is jó lenne.

64

* A piac üzemeltetésével kapcsolatban felveti, hogy most már minden kapunak nyitva kellene lenni, de hétvégén még nem volt nyitva. Akinek a rendelet megengedi, hogy a gépkocsi bent maradjon, az megfizeti a parkolási díjat.
* Lesz-e zöldszüret Csongrádon?

**Gyovai Gáspár:** A zöldszürettel kapcsolatban elmondja, hogy aki úgy gondolja, hogy nem fogja tudni eladni a szőlőt, annak van módja a zöldszüretre. A felhívás közzé van téve. A Hegyközségnél lehet érdeklődni, emailen kiküldték azokat a dokumentumokat, ami alapján meg kell igényelni, be kell jelenteni. Ha ezt nem tudja megoldani, a Hegyközség segít.

Személyes véleménye, hogy nincs akkora termés, hogy ez indokolt lenne.

A külterületen ismét megnövekedett a közterületre szállított hulladék mennyisége. Ez lehet, hogy annak is köszönhető, hogy a vírus időszak alatt a hulladékudvar sem volt kellő ideig nyitva. Sokan rá is értek és lomtalanítottak.

A hulladékszállítás egy kötelező közszolgáltatás a belterületen, akár kiteszik a szemetet, akár nem, ezt mindenkinek meg kell fizetnie. Külterületen is el kell azt fogadni, hogy ha hulladék keletkezik, azt el kell szállítani. Zsákot lehet vásárolni a szolgáltatótól. Ha ebbe a zsákba kirakja a szemetet, ezzel együtt a szolgáltatást is megvásárolja, és azt elszállítja a szolgáltató. Ha le tudja igazolni, hogy megvásárolja a zsákokat, egy szerződést is létesít ezzel és még lehet, hogy a lomtalanítást is meg lehet oldani. A megvásárolt zsákról nyilvántartást vezetnek, hogy ki, mennyi zsákot vásárolt. A rendeletünk ezt szabályozza. Kötelező is lenne minden külterületi tulajdonosnak ezt megvásárolni.

Ez országos viszonylatban is így van. A Kormány is létre akar hozni egy állami ellenőrzést, egy alapítványon keresztül, bírságolási és szankcionálási lehetőséget is biztosítanának számukra. Nem lehet azt megengedni, hogy a külterületen az utak mentén szeméttelep legyen. Kér mindenkit, hogy próbáljon ebben valamit tenni.

A Démász a vezetékek alatt elvégzi a fák nyesését, a balesetmentes üzemszolgáltatás érdekében. Aki elvégzi a nyesést annak csak az a dolga és ott marad a vezetékek alatt a fahulladék. A tulajdonos kötelezettsége annak elszállítása. Ezt lehet, hogy sokan nem is tudják, vagy nem akarnak vele foglalkozni, és ott van végig a vezetékek alatt a gally, a gaz pedig nő alatta.

Kéri a tulajdonosokat, hogy akiknél van olyan ingatlan, amire a Démásznak szorgalmi joga van bejegyezve, ott próbálják meg összébb rakni, vagy elszállítani a fahulladékot. Erre azért is van szükség, mert a dűlő utakat is kezelni kell, de sok esetben éppen az ilyen gally kupacok miatt nem tudják levágni a füvet. Ráadásul balesetveszélyes is tud lenni, mert benyúlnak az útra. A saját területét próbálja meg mindenki rendben tartani.

Nagypál Sándor: Egyetért az előtte szólóval, de a kijelölt dűlőutakon, ahol a szemetesek gyűjtik a szemetet, minden alkalommal elviszik a zsákot és nem csak a céges zsákot, a múlt héten még lomtalanítást is végeztek. Úgy gondolja, hogy ebben a szemetes cég segít, inkább az volt a gond, hogy nem lehetett kapni zsákokat.

65

Az ülésen további hozzászólás nem hangzott el.

Bedő Tamás polgármester az ülést, **13:53**-kor bezárja.

K.m.f.

Bedő Tamás Dr. Juhász László

polgármester jegyző